**ԼՈԳՈՊԵԴԻ ԴԵՐՆ ՈՒ ԳՈՐԾՈՒՆԵՈՒԹՅՈՒՆԸ ՆԱԽԱԴՊՐՈՑԱԿԱՆ ՈՒՍՈՒՄՆԱԿԱՆ ՀԱՍՏԱՏՈՒԹՅՈՒՆՈՒՄ**



ՀԱՆՐԱՊԵՏԱԿԱՆ ՄԱՆԿԱՎԱՐԺԱՀՈԳԵԲԱՆԱԿԱՆ ԿԵՆՏՐՈՆ |

ՔաջազնՈՒնի 12, ԵրԵՎան 0070, էլ. հասցե՝ hmkentron.yerevan@gmail.com

ՎԵՐԱՊԱՏՐԱՍՏՄԱՆ ԴԱՍԸՆԹԱՑԻ ՄՈԴՈՒԼ նախադպրոցական ուսումնական հաստատությունների լոգոպեդների համար

2025

## **Նպատակը**

Դասընթացի նպատակն է բարելավել նախադպրոցական ուսումնական հաստատություններում տրամադրվող լոգոպեդական աջակցության ծառայությունների որակը և արդյունավետությունը՝ ընդլայնելով լոգոպեդների կարողությունների և հմտությունների շրջանակը իրենց պաշտոնային պարտականություններով սահմանված գործառույթների, լոգոպեդի դերի, ծնող-մանկավարժական աշխատող դրական հարաբերությունների և կառուցողական համագործակցության վերաբերյալ։

## **Դասընթացի վերջնարդյունքները**

Դասընթացի ավարտին մասնակիցները․

*Կիմանան՝*

* Նախադպրոցական ուսումնական հաստատության լոգոպեդի հիմնական գործառույթները,
* լոգոպեդական աշխատանքի հիմնական ձևերը,
* տարիքային տարբեր խմբերի հետ իրականացվող լոգոպեդական աշխատանքի առանձնահատկությունները,
* Խոսքային խնդիրների առկայության դեպքում իրականացվող լոգոպեդական աշխատանքների առանձնահատկությունները:

*Կկարողանան՝*

* կազմել գործուն տարեկան աշխատանքային պլան՝ առաջնորդվելով իրենց պաշտոնային պարտականություններով և ՆՈՒՀ-ի լոգոպեդների տարեկան աշխատանքային ծրագրով,
* նպատակային կիրառել լոգոպեդական աշխատանքի տարբեր ձևերը,
* արդյունավետորեն համագործակցել ծնողների և մանկավարժների հետ:

*Կտիրապետեն՝*

* ՆՈՒՀ-ի լոգոպեդի պաշտոնային պարտականությունների և գործառույթների շրջանակներում իրականացվող աշխատանքներին,
* ՆՈՒՀ-ում լոգոպեդական աշխատանքի հիմնական ձևերի կազմակերպման համար անհրաժեշտ գիտելիքներին,
* պահանջվող ձևաթղթերի վարման կարգին:

## **Դասավանդման և ուսումնառության մեթոդները**

* Դասախոսություն
* Մտագրոհ
* Անհատական և խմբային աշխատանքներ
* Անդրադարձ

## **Գնահատումը**

* Անհատական և խմբային աշխատանքներին ակտիվ մասնակցության գնահատում:
* Հանձնարարությունների կատարման գնահատում:
* Ընկալման ստուգում` նախաթեստ և վերջնաթեստ։

## **Անհրաժեշտ նյութերը**

* Սահիկաշար
* Խմբային և անհատական գործնական աշխատանքների իրականացման համար նախատեսված բաշխման նյութեր՝ տպագիր տարբերակով:
* Գրենական պիտույքներ՝ գրիչներ, մարկերներ, պաստառներ, կպչուն թղթեր, A4 ձևաչափի թղթեր:
* Տեխնիկական միջոցներ` համակարգիչ, պրոյեկտոր:

# **Գրականություն**

1. Ինչպես խթանել ներառումը նախադպրոցական ուսումնական հաստատությունում մեթոդական ուղեցույց, Մեթոդական ուղեցույց, Ձեռնարկ, Հանրապետական մանկավարժահոգեբանական կենտրոն, Երևան, 2020, 187 էջ:
2. Լոգոպեդիան գործնականում /Ա.Վ. Ավագյան և ուրիշ.-Եր.: Ասողիկ, 2017.- 76 էջ:
3. Ծննդից մինչև վեց տարեկան երեխաների զարգացման և կրթական չափորոշիչներ/ ՅՈՒՆԻՍԵՖ – Վերանայված հրատարակություն. Եր.: Ասողիկ, 2019, 196 էջ:
4. «ՀՀ կրթության, գիտության, մշակույթի և սպորտի նախարարի 2022 թվականի սեպտեմբերի 7-ի N 34-Ն հրամանում փոփոխություն կատարելու մասին» ՀՀ ԿԳՄՍ նախարարի N 150-Ն հրամանի հավելված
5. Նախադպրոցական կրթության պետական կրթական չափորոշիչ (ՀՀ կառավարության 2024 թվականի հուլիսի 4-ի N 1020-Ն որոշում)
6. Նախադպրոցական ուսումնական հաստատությունների մանկավարժական աշխատողների անվանացանկ և պաշտոնների նկարագրեր, 2024 թվականի մարտի 27-ի N 20-Ն հրաման
7. Алексеева М.М., Яшина В.И. - "Методика развития речи и обучения родному языку дошкольников" (2020), Глава 3: "Создание речевой среды в ДОУ"
8. Логопедия, Волкова Л.С., 2006.
9. Ушакова О.С. - "Развитие речи дошкольников" (2019), Раздел "Организация речевой среды"
10. Curriculum in Early Childhood Care and Education. Curriculum in early childhood provides a guide for ECCE teachers, 2020, 134 p Morrow, Lesley Mandel - "Literacy Development in the Early Years" (2020), Part II: "Creating Supportive Language Environments"
11. Guide to Communication Milestones, Janet R. Lanza, Lynn K. Flahive, 2012, 24 p.
12. <https://www.gov.wales/sites/default/files/publications/2021-06/help-for-practitioners-stages-of-speech-and-language-development.pdf>

## **Թեմատիկ պլանավորում**

**Մոդուլի տևողությունը`** 240 րոպե

**Գործնական`** 165 րոպե

**Տեսական`** 75 րոպե

|  |  |  |  |  |  |
| --- | --- | --- | --- | --- | --- |
| **ժամ** | **Բովանդակություն** | **Մեթոդ** | **Անհրաժեշտ նյութեր** | **Բախշման նյութ** | **Տևողութ­յուն** |
| 1 | Ծրագրի և դասընթացի նպատակիներկայացում։ Ծանոթություն | Հարց ու պատասխան | Սահիկ 1-2 |  | 10 րոպե |
| Միասին աշխատելու նախապայմաններ: | Մտագրոհ  քննարկում | Սահիկ 3 |  | 5 րոպե |
| Դասընթացի վերջնարդյունքների ներկայացում: | Դասախոսություն | Սահիկ 4 |  | 5 րոպե |
| Գիտելիքների նախնական ստուգում | Անհատական աշխատանք | Սահիկ 5 | Նախաթեստ | 10 րոպե |
| Լոգոպեդի աշխատանք և  նախադպրոցական կրթության պետական կրթական չափորոշչ: | Մտագրոհ | Սահիկ 6 |  | 10 րոպե |
| **Վարժություն 1.**  ՆՈՒՀ-ի լոգոպեդի գործառույթները։ | Աշխատանք խմբերով, քննարկում | Սահիկ 7-8 | Բաշխման նյութ 1՝ Հավելված 1 | 20 րոպե |
| 2 | Լոգոպեդի տարեկան աշխատանքային ծրագիր և պլան։ | Մտագրոհ, դասախոսություն | Սահիկ 9-10 |  | 10 րոպե |
| Լոգոպեդի աշխատանքի նպատակը, հիմնական ուղղությունները, թիրախային խմբերը։ | Դասախոսություն | Սահիկ  11-12 |  | 15 րոպե |
| Խոսքի խանգարումների հայտնաբերում՝ դիտարկում, խոսքի հետազոտություն։ | Մտագրոհ,  Դասախոսություն | Սահիկ  13-15 |  | 15 րոպե |
| **Վարժություն 2.**  Խոսքի հետազոտման քարտի լրացում։ | Խմբային աշխատանք, քննարկում | Սահիկ 16-18 | Բաշխման նյութ 2՝ Ձև 3 Բաշխման նյութ 1՝ Հավելված 2 | 20 րոպե |
| 3 | Կանխարգելիչ աշխատանքներ | Դասախոսություն, քննարկում, մտագրոհ | Սահիկ  19-21 |  | 20 րոպե |
| Շտկողական աշխատանքներ | Դասախոսություն, քննարկում | Սահիկ  22-24 |  | 10 րոպե |
| Զարգացնող աշխատանքներ | Դասախոսություն | Սահիկ  25 |  | 5 րոպե |
| Անհատական և խմբային աշխատանքներ | Դասախոսություն | Սահիկ  26 |  | 5 րոպե |
| ՆՈՒՀ-ի լոգոպեդի աշխատանքի կազմակերպման քայլերը ԿԶԱՊԿ ունեցող երեխաների հետ աշխատանքում։ Համագործակցության կարևորում։ | Մտագրոհ, դասախոսություն | Սահիկ  36 |  | 5 րոպե |
| Խորհրդատվական, իրազեկող, լուսավորչական աշխատանքներ։  Աշխատանքների արձանագորւմ | Դասախոսություն | Սահիկ  27-29 | Բաշխման նյութ 6․՝  Ձև 4 | 15 րոպե |
| **4** | **Գործնական աշխատանք 3.**  Նախադպրոցական ուսումնական հաստատության լոգոպեդի տարեկան պլանի մշակում։ | Խմբային աշխատանք, քննարկում | Սահիկ  30 | Բաշխման նյութ 5․՝ Ձև 2 | 20 րոպե |
| Նախադպրոցական ուսումնական հաստատության լոգոպեդի կողմից իրականանացված աշխատանքների հաշվետվություն | Դասախոսություն | Սահիկ  31-32 | Բաշխման նյութ 7․՝  Ձև 5 | 10 րոպե |
| Դասընթացի ամփոփում: | Հարց ու պատասխան | Սահիկ 33-34 |  | 10 րոպե |
| Գիտելիքների ամփոփիչ ստուգում: | Անհատական աշխատանք | Սահիկ 35 | Վերջնաթեստ | 10 րոպե |
| Ակնկալիքների ամփոփում: |  | Սահիկ 36 |  | 10 րոպե |

## **Գործնական աշխատանքների և վարժությունների նկարագիր**

**Գործնական աշխատանք 1․**

**Նախադպրոցական ուսումնական հաստատության լոգոպեդի աշխատանքային գործառույթները**

**Նպատակ՝** ներկայացնել ՀՀ-ում գործող նախադպրոցական ուսումնական հաստատության հատուկ մանկավարժի (լոգոպեդ, սուրդոմանկավարժ, տիֆլոմանկավարժ, օլիգոֆրենոմանկավարժ)պաշտոնային պարտականությունները:

**Մասնակիցների քանակ`** 25-30

**Տևողություն՝** 20 րոպե

**Անհրաժեշտ պարագաներ՝** պաստառ, մարկերներ, սպիտակ թղթեր, բաշխման նյութ 1։

**Ուղեցույց՝** մասնակիցները բաժանվում են խմբերի, յուրաքանչյուր խմբին տրվում է նախադպրոցական ուսումնական հաստատության հատուկ մանկավարժի աշխատանքային գործառույթները՝ ըստ 2024 թվականի մարտի 27-ի N 20-Ն հրամանի, որից նրանք պետք է առանձնացնեն այն կետերը, որոնք վերաբերվում են հաստատության լոգոպեդներին։ Քննարկումից հետո խմբերը ներկայացնում են իրենց պատկերացումները և պարզաբանումները օրենքի տվյալ կետերի վերաբերյալ:

**Ամփոփում՝** յուրաքանչյուր խումբ փակցնում և ներկայացնում է իր աշխատանքը պաստառի վրա՝ մանրամասնորեն ամբողջացնելով հատուկ մանկավարժիպաշտոնային պարտականությունները: Դասընթացավարն ամփոփում է սահիկով։

**Գործնական աշխատանք 2․**

**ԽՈՍՔԻ ՀԵՏԱԶՈՏՄԱՆ ՔԱՐՏ**

**Նպատակ՝** խմբի ներսում մշակել և ներկայացրել լոգոպեդի կողմից կիրառվող խոսքի հետազոտման քարտի ձևանմուշը։

**Մասնակիցների քանակ՝** 25-30

**Տևողություն՝** 20 րոպե

**Անհրաժեշտ պարագաներ՝** պաստառ, մարկերներ, սպիտակ թղթեր։

**Ուղեցույց՝** մասնակիցները բաժանվում են խմբերի, յուրաքանչյուր խմբին տրվում է հրահանգ՝ քննարկել և ներկայացնել այն հիմնական ուղղությունները, որոնք՝ ըստ իրենց պատկերացումների, պետք է ընդգրկված լինեն նախադպրոցական ուսումնական հաստատության լոգոպեդի կողմից կիրառվող խոսքի հետազոտման քարտում:

**Ամփոփում՝** յուրաքանչյուր խումբ փակցնում և ներկայացնում է պաստառի կամ թղթի վրա կատարված իր աշխատանքը՝ մեկնաբանելով այն ոլորտների անհրաժեշտությունը, որոնք նշվել են: Դասընթացավարն ամփոփում է՝ ներկայացնելով նախադպրոցական ուսումնական հաստատության լոգոպեդի նամար մշակված խոսքի հետազոտման քարտի ձևանմուշը։

**Գործնական աշխատանք 3․**

**ՆԱԽԱԴՊՐՈՑԱԿԱՆ ՈՒՍՈՒՄՆԱԿԱՆ ՀԱՍՏԱՏՈՒԹՅԱՆ ԼՈԳՈՊԵԴԻ ՏԱՐԵԿԱՆ ԱՇԽԱՏԱՆՔԱՅԻՆ ՊԼԱՆ**

**Նպատակ՝** խմբի ներսում քննարկել և մշակել նախադպրոցական ուսումնական հաստատության լոգոպեդի տարեկան աշխատանքային պլանը՝ օգտվելով լոգոպեդի տարեկան աշխատանքային ծրագրից։

**Մասնակիցների քանակ՝** 25-30:

**Տևողություն՝** 20 րոպե:

**Անհրաժեշտ պարագաներ՝** պաստառ, մարկերներ, սպիտակ թղթեր։

**Ուղեցույց՝** մասնակիցները բաժանվում են խմբերի, յուրաքանչյուր խմբին տրվում է նախադպրոցական ուսումնական հաստատության լոգոպեդի տարեկան աշխատանքային պլանի և տարեկան աշխատանքային ծրագրի մեկական օրինակ և հրահանգ՝ քննարկել և ներկայացնել այն հիմնական աշխատանքային ուղղությունները, իրականացվող գործողությունները, որոնք պետք է ընդգրկված լինեն նախադպրոցական ուսումնական հաստատության լոգոպեդի կողմից մշակվող տարեկան աշխատանքային պլանում՝ ուղղորդվելով արդեն մշակված տարեկան ծրագրով:

**Ամփոփում՝** յուրաքանչյուր խումբ փակցնում և ներկայացնում է պաստառի կամ թղթի վրա կատարված իր աշխատանքը՝ մեկնաբանելով այն աշխատանքային ուղղությունները, իրականացվող գործողությունները, որոնք նշվել են:

**ԲԱՇԽՎՈՂ ՆՅՈՒԹԵՐ**

**Գիտելիքների ստուգման թեստ[[1]](#footnote-1)**

(նախաթեստ, վերջնաթեստ)

1. *Լոգոպեդի աշխատանքի նպատակներն են․*

* Դիտարկում, խոսքի հետազոտում:
* Կանխարգելում, հայտնաբերում, հաղթահարում։
* Անհատական ուսուցման և զարգացման պլանի մշակում, անհատական պարապմունքների իրականացում:

1. *Լոգոպեդի աշխատանքային գործունեության տեսակ չէ․*

* Խոսքային խնդիրների հայտնաբերում, կանխարգելում, շտկում, զարգացում։
* Խորհրդատվություններ, իրազեկման աշխատանքեր, դասընթացներ, թղթավարություն։
* Սանի կրթության և զարգացման առանձնահատուկ պայմանների կարիքի գնահատման գործընթացի կազմակերպում և համակարգում։

1. *Լոգոպեդի աշխատանքի հիմնական թիրախային խմբերը․*

* Երեխա, ծնող։
* Երեխա, ծնող, մանկավարժական աշխատողներ, վարչակազմ։
* Երեխա, ծնող, մանկավարժական աշխատողներ, վարչակազմ, այլ մասնագետներ։

1. *Լոգոպեդի տարեկան ծրագրի հիմնական ուղղությունները․*

* Դիտարկում, խոսքի հետազոտություն, կանխարգելիչ, շտկող, զարգացնող աշխատանքներ, Անհատական ուսուցման և զարգացման պլանի մշակման գործընթաց, խորհրդատվություններ, իրազեկման աշխատանքներ, փաստաթղթեր, հաշվետվություններ:
* Խոսքի հետազոտություն, կանխարգելիչ, շտկող, զարգացնող աշխատանքներ, Անհատական ուսուցման և զարգացման պլանի մշակման գործընթաց, խորհրդատվություններ, իրազեկման աշխատանքներ, փաստաթղթեր, հաշվետվություններ:
* Դիտարկում, խոսքի հետազոտություն, կանխարգելիչ, շտկող, զարգացնող աշխատանքներ, Անհատական ուսուցման և զարգացման պլանի մշակման գործընթաց, իրազեկման աշխատանքներ, փաստաթղթեր, հաշվետվություններ:

1. *Նշե՛ք բոլոր այն գործոնները, որոնք հաշվի է առնում նախադպրոցական ուսումնական հաստատության լոգոպեդը տարեկան օրինակելի աշխատանքային պլան կազմելիս․*

* Սեփական մասնագիտական դիտարկումները և հետազոտության արդյունքները։
* Տնօրինության կողմից առաջադրված ռազմավարական նպատակները, սեփական մասնագիտական դիտարկումները և հետազոտության արդյունքները։
* Նախադպրոցական ուսումնական հաստատության տեսակը, տնօրինության կողմից առաջադրված ռազմավարական նպատակները, մանկավարժական, մասնագիտական և ծնողական համայնքների կարիքները, սեփական մասնագիտական դիտարկումները և հետազոտության արդյունքները։

1. *Նշվածներից ո՞րը չի համապատասխանում լոգոպեդի աշխատանքային լիազորություններին և պարտականություններին․*

* Մասնակցում է կրթության և զարգացման առանձնահատուկ պայմանների կարիք ունեցող սաների անհատական զարգացման պլանի մշակմանը` հաշվի առնելով զարգացման առանձնահատկությունները։
* Իրականացնում է մասնագիտական խորհրդատվություններ մանկավարժներին, ծնողներին (օրինական ներկայացուցիչներին)՝ խոսքի և հաղորդակցման խնդիրներ ունեցող սաների հետ հատուկ մեթոդներով և եղանակներով աշխատանքներ կազմակերպելու նպատակով։
* Իրականացնում է սաների կրթության և զարգացման առանձնահատուկ պայմանների կարիքի գնահատում, սահմանում անհրաժեշտ խելամիտ հարմարեցումները և նրանց հետ տանում է շտկողական, զարգացնող աշխատանքներ։

1. *Նշվածներից ո՞րն լոգոպեդի հետազոտման/գնահատման սկզբունք չէ․*

* Համալիր մոտեցում։
* Անհատական մոտեցում։
* Ընդհանրական մոտեցում։

1. *Ինչպիսի՞ գիտելիքների պետք է տիրապետի նախադպրոցական ուսումնական հաստատության լոգոպեդը:*

* Հատուկ մանկավարժության տեսության և մեթոդիկայի, հոգեբանության, տարիքային ֆիզիոլոգիայի հիմունքները:
* Հատուկ մանկավարժության տեսության և մեթոդիկայի, հոգեբանության, հիգիենայի, տարիքային ֆիզիոլոգիայի հիմունքները, ուսումնամեթոդական փաստաթղթերի վարման սկզբունքները:
* Հատուկ մանկավարժության տեսության և մեթոդիկայի, հոգեբանության, հիգիենայի, տարիքային և մանկան ֆիզիոլոգիայի հիմունքները, դաստիարակչական աշխատանքի տեսության և մեթոդիկայի հիմունքները:

# ***ՈՒՍՈՒՄՆԱԿԱՆ ՆՅՈՒԹ***

# ***ՆԱԽԱԲԱՆ***

Նախադպրոցական տարիքում երեխաների խոսքի և հաղորդակցման հմտությունների զարգացումն առանցքային նշանակություն ունի նրանց մտավոր, սոցիալական և հուզական զարգացման համար, քանի որ ճիշտ ձևավորված խոսքը նպաստում է մտածողության, ինքնարտահայտման, շրջապատի հետ արդյունավետ շփման և ուսումնական հաջողությունների հիմքի ձևավորմանը՝ ապահովելով երեխայի լիարժեք ինտեգրումը հասարակականության մեջ և առօրյա կյանքում։

Նախադպրոցական ուսումնական հաստատությունը բարենպաստ միջավայր է երեխաների խոսքի և հաղորդակցման հիմնարար կարողությունների և հմտությունների ձևավորման և զարգացման համար, իսկ լոգոպեդն այն մասնագետը, ով լավագույնս կարող է խթանել այս գործընթացները՝ ապահովելով երեխաների համակողմանի զարգացումը։ Իհարկե նախադպրոցական ուսումնական հաստատության լոգոպեդի դերը չի սահմանափակվում միայն երեխաների խոսքի և հաղորդակցման հմտությունների զարգացումով։ Նրա կարևորությունն ու արժեքը կայանում է նաև նրանում, որ աշխատանքային գործունեության ընթացքում վերջինս նախադպրոցական կրթության պետական կրթական չափորոշիչների շրջանակներում կիրառում է բազմազան մեթոդներ, այլընտրանքային մոտեցումներ և լրացուցիչ ռեսուրսներ, որոնց վերաբերյալ նաև մասնագիտական խորհրդատվություն է տալիս մանկավարժներին և ծնողներին՝ դրանով իսկ խթանելով մանկավարժական և ծնողական համայնքների կողմից երեխաների հետ իրականացվող աշխատանքների արդյունավետությունը։

# ***ՆԱԽԱԴՊՐՈՑԱԿԱՆ ՈՒՍՈՒՄՆԱԿԱՆ ՀԱՍՏԱՏՈՒԹՅԱՆ ԼՈԳՈՊԵԴԻ ԱՇԽԱՏԱՆՔԱՅԻՆ ԳՈՐԾՈՒՆԵՈՒԹՅԱՆ ՀԻՄՆԱԿԱՆ ՈՒՂՂՈՒԹՅՈՒՆՆԵՐՆ ՈՒ ԲՈՎԱՆԴԱԿՈՒԹՅՈՒՆԸ***

ՀՀ ԿԳՄՍ նախարարի 2024 թվականի մարտի 27-ի N 20-Ն հրամանով, նախադպրոցական ուսումնական հաստատության մանկավարժական աշխատողների պաշտոնների անվանացանկում ներառված է նաև լոգոպեդը և հստակ տրված է նրա պաշտոնի նկարագիրը։ Ըստ այնմ, նախադպրոցական ուսումնական հաստատության լոգոպեդի պաշտոնը զբաղեցնողը պետք է՝

* ունենա բարձրագույն մասնագիտական կրթություն` համապատասխան որակավորմամբ,
* իմանա` «Նախադպրոցական կրթության մասի», «Երեխայի իրավունքների մասին», «Նախադպրոցական ուսումնական հաստատության օրինակելի կանոնադրությունը», Նախադպրոցական կրթության պետական կրթական չափորոշիչը, հատուկ մանկավարժության տեսության և մեթոդիկայի, հոգեբանության, տարիքային ֆիզիոլոգիայի հիմունքները,
* տիրապետի համակարգչով և ժամանակակից այլ տեխնիկայով աշխատելու հմտություններին, ունենա կազմակերպչական ունակություններ,
* պլանավորելու և փոփոխվող իրավիճակներում արագ կողմնորոշվելու և համապատասխան որոշումներ կայացնելու հմտություններ,
* դրսևորի թիմում արդյունավետ հարաբերություններ հաստատելու և համագործակցելու հմտություններ:

Բացի մասնագիտական գիտելիքներն ու հմտությունները, կարևոր է, որ լոգոպեդն առաջնորդվի գաղտնիության սկզբունքով, ունենա այնպիսի մարդասիրական որակներ, ինչպիսիք են պատասխանատվությունը, հաստատակամությունն ու հետևողականությունը, դրսևորի պահանջկոտություն իր և ուրիշների նկատմամբ, լինի հոգատար, արդարամիտ, հանդուրժող, համբերատար, ճկուն, ստեղծագործ և նախաձեռնող:

Հիմք ընդունելով լոգեպեդի պաշտոնի նկարագրում ներկայացված գործառույթները՝ նախադպրոցական ուսումնական հաստատության լոգոպեդի համար մշակվել է աշխատանքային տարեկան ծրագիր (Ձև 1), որի հիման վրա վերջինիս կողմից մշակվում է տարեկան աշխատանքային պլան (Ձև 2)։ Աշխատանքային տարեկան ծրագրում ներկայացված են նախադպրոցական ուսումնական հաստատության լոգոպեդի աշխատանքի հիմնական ուղղությունները, ինչը հնարավորություն է տալիս նրանց կազմել առավել համակարգված և գործուն տարեկան աշխատանքային պլան։ Այնուամենայնիվ, եթե աշխատանքային գործունեության ընթացքում անհրաժեշտություն է առաջացել իրականացնելու որևէ աշխատանք, որը ներառված չէ տարեկան ծրագրում, ապա լոգոպեդը կարող է դրանք պլանավորել՝ արտացոլելով իր տարեկան աշխատանքային պլանի «Այլ աշխատանքներ» բաժնում։ Աշխատանքային պլանում լոգոպեդը արտացոլում է տվյալ ուսումնական տարվա ընթացքում նախադպրոցական ուսումնական հաստատությունում իր կողմից պլանավորված աշխատանքների ուղղությունները, դրանց շրջանակներում իրականացվող գործողությունները, ժամկետները, թիրախային խմբերը և ներկայացնում այն նախադպրոցական ուսումնական հաստատության տնօրենի հաստատմանը։

Հարկ է նշել, որ լոգոպեդն իր տարեկան աշխատանքային պլանը մշակելիս պետք է հաշվի առնի հետևյալ գործոնները՝

* + նախադպրոցական ուսումնական հաստատության տեսակը[[2]](#footnote-2)\* (մսուր, մսուր մանկապարտեզ, մանկապարտեզ, նախակրթարան, կենտրոն[[3]](#footnote-3)),
  + տնօրենության կողմից առաջադրված ռազմավարական նպատակները,
  + տվյալ հաստատության մանկավարժական, մասնագիտական և ծնողական համայնքների կարիքները,
  + սեփական մասնագիտական դիտարկումները և հետազոտության արդյունքները:

Նախադպրոցական ուսումնական հաստատության լոգոպեդն ուսումնական տարվա ընթացքում կատարում է մի շարք աշխատանքներ, որոնք կարող են դասակարգվել ըստ *նպատակի, շահառուների, աշխատանքային գործունեության տեսակի և աշխատանքների պլանավորման*։

Սխեմա 1

Պլանավորվող

Չպլանավորվող

**Ըստ աշխատանքների պլանավորման**

Դիտարկում

Կանխարգելում

Խորհրդատվական, իրազեկող, լուսավորչական

**Ըստ նպատակի**

Խոսքի և հաղորդակցման խանգարումների **կանխարգելում**

Խոսքի խանգարումների **հայտնաբերում**

Խոսքի խանգարումների

**հաղթահարում**

**Լոգոպեդի կողմից իրականացվող աշխատանքների դասակարգում**

Երեխաներ

Ծնողներ

Մանկավարժներ

Մասնագետներ

**Ըստ շահառուների**

**Ըստ գործունեության տեսակի**

Փաստաթղթավորում և հաշվետվողականություն

Վարչակազմ

Հետազոտում

Շտկում

Զարգացում

**Ըստ աշխատանքների կազմակերրպման ձևի**

Խմբային

Անհատական

Առաջին հերթին լոգոպեդն իրականացնում է դիտարկում և խոսքի հետազոտում, հայտնաբերում է խոսքային խնդիրները և պայմանավորված խոսքի խանգարման տեսակով, իրականացնում է անհատական կամ խմբային պարապմունքներ՝ ուղղված խոսքի խանգարումների կանխարգելմանը, շտկմանն ու զարգացմանը։

Նախադպրոցական ուսումնական հաստատության լոգոպեդի գործունեությունն բազմաբովանդակ և բազմակողմանի է, ինչն ակնառու կեպով ներկայացված է սխեմա 1-ում։

# ***ԼՈԳՈՊԵԴԻ ԿՈՂՄԻՑ ԻՐԱԿԱՆԱՑՎՈՂ ԱՇԽԱՏԱՆՔՆԵՐԻ ՆԿԱՐԱԳԻՐ***

## ***Խոսքի* *խանգարումների հայտնաբերում***

Նախադպրոցական ուսումնական հաստատություն հաճախող երեխաների մոտ խոսքի և հաղորդակցման հմտությունների վերաբերյալ տեղեկատվություն հավաքագրելու նպատակով լոգոպեդը պարբերաբար իրականացնում է դիտարկումներ և հավաքագրված տեղեկատվության ճիշտ և արդյունավետ վերլուծության արդյունքում, ըստ անհրաժեշտության, իրականացնում է երեխայի խոսքի և հաղորդակցման հմտությունների առավել մանրամասն հետազոտության՝ կիրառելով խոսքի հետազոտման քարտ (Ձև 3)։ Դիտարկումների, ինչպես նաև խոսքի և հաղորդակցման հմտությունների հետազոտման արդյունքերի օբյեկտիվ վերլուծություն իրականացնելու կարևոր նախապայմաններից մեկը 0-6 տարեկան երեխաների զարգացման չափանիշներով առաջնորդվելն է (հավելված 1)։

Հարկ է նշել, որ խոսքի և հաղորդակցման հմտությունների (այլընտրանքային հաղորդակցում, ժեստերի կիրառում) հետազոտության համար կարևոր է առանձնահատուկ ուշադրություն դարձնել երեխայի խաղային գործունեությանը դիտարկման և խոսքի հետազոտման ողջ ընթացքում, քանի որ խաղը բնական միջավայր է ստեղծում երեխայի համար, որտեղ նա կարող է առավել ազատ և անկաշկանդ արտահայտվել: Խաղի ընթացքում մասնագետը դիտարկում է ինքնաբուխ խոսքի դրսևորումները, զրուցակցի խոսքին արձագանքելու, խոսքը որպես հաղորդակցման միջոց կիրառելու կարողությունը, էխոլալիաների, ստերեոտիպ խոսքի առկայությունը կամ բացակայությունը, բառապաշարի իրական ծավալը, բառաքերականական կառույցների կիրառումը, հնչյունային խանգարումները, երեխայի ճանաչողական ոլորտը, ինքնասպասարկման և սոցիալ հարմարվողական հմտությունները, ինչպես նաև ընդհանուր և նուրբ շարժողականությունը (նկար, ծեփ, ապլիկացիա, կառուցողական գործունեություն):

### ***Դիտարկում***

Ընդհանուր առմամբ նախադպրոցական ուսումնական հաստատություններում իրականացվող դիտարկումների նպատակը երեխաների զարգացման խթանումն ու ուսուցման բարելավումն է։ Դիտարկման շնորհիվ հնարավոր է բացահայտել նրանց անհատական և տարիքային առանձնահատկությունները, կարողությունները, հմտությունները և առկա դժվարությունները։ Լոգոպեդի կողմից իրականացվող դիտարկումները միտված են երեխաների խոսքի և հաղորդակցման խնդիրների վաղ բացահայտմանը՝ դրանց հաղթահարման ուղղությամբ համապատասխան աշխատանքներ իրականացնելու նպատակով։ Հարկ է նշել, որ մասնագետը պետք է երեխաներին դիտարկի ինչպես ուսումնական տարվա սկզբին, այնպես էլ ուսումնական տարվա ընթացքում տարբեր իրավիճակներում, գործունեության տարբեր ձևերում, իրականացնի ինչպես ակտիվ, այնպես էլ պասիվ դիտարկումներ՝ արձանագրելով հավաքագրված տվյալները։

Պասիվ դիտարկման նպատակը երեխայի խոսքի և հաղորդակցման զարգացման վերաբերյալ ընդհանրական տեղեկատվության հավաքագրումն է այլ անձանցից (ծնողներ, օրինական ներկայացուցիչներ, դաստիարակներ և այլն) հարցումների և երեխային իր բնական միջավայրում (տանը, մանկապարտեզում) դիտարկելու միջոցով, որտեղ մասնագետը նվազագույն միջամտություն է ցուցաբերում երեխայի բնականոն գործունեությանը: Այսպիսի դիտարկման առավելությունը կարելի է համարել այն, որ վերջինս թույլ է տալիս տեսնել երեխայի բնական արձագանքները, հասկանալ, թե երեխան հաղորդակցման ինչպիսի հմտություններ ունի կամ ինչպիսի դժվարությունների է բախվում առօրյա գործունեություններում և սոցիալական շփումներում: Այս իսկ պատճառով կարևոր է որ երեխան չիմանա և/կամ չհասկանա, որ իրեն դիտարկում են, ինչն առավել օբյեկտիվ տվյալներ հավաքագրելու հնարավորություն կտա: Ակտիվ դիտարկման դեպքում լոգոպեդը երեխայի հետ անմիջական շփման մեջ է մտնում՝ խաղերի, առաջադրանքների կամ հատուկ ստեղծված իրավիճակների միջոցով: Ակտիվ դիտարկման նպատակն է ուսումնասիրել երեխայի խոսքային հմտությունները, արտասանությունը, բառապաշարը, քերականական կառուցվածքները և հաղորդակցման ընդհանուր կարողությունները:

Հարկ է նշել, որ դիտարկման երկու տարբերակներն էլ կարևոր են երեխայի խոսքի զարգացման և հաղորդակցման հմտությունների վերաբերյալ ամբողջական պատկեր ստանալու համար։

Երեխայի բնական միջավայրում դիտարկում իրականացնելու անհնարինության դեպքումկարելի է իրականացնել տեսաձայնագրումներ։ Անմիջական դիտարկման փոխարեն տեսաձայնագրության կիրառումը կարող է օգտակար միջոց լինել, որը թույլ կտա իրականացնել երեխայի խոսքի և հաղորդակցման հմտությունների ուսումնասիրություն՝ առանց մասնագետի անմիջական ներկայության: Այս միջոցը հատկապես օգտակար կարող է լինել այն դեպքում, երբ երեխան տանը և նախադպրոցական ուսումնական հաստատությունում դրսևորում է խոսքի և հաղորդակցման կտրուկ տարբեր հմտություններ, օրինակ, մի միջավայրում երեխան կարող է խոսել և հաղորդակցվել, իսկ մյուսում՝ հրաժարվել։ Տեսաձայնագրության միջոցով դիտարկում իրականացնելն ունի մի շարք առավելություններ.

* Մանրամասն վերլուծություն. Տեսաձայնագրությունը թույլ է տալիս մի քանի անգամ վերանայել երեխայի խոսքն ու վարքը՝ նկատել նույնիսկ ամենափոքր դետալները:
* Փաստաթղթավորված տվյալներ. Ձայնագրությունը կարող է օգտագործվել որպես ապացույց կամ համեմատության նյութ հետագա գնահատումների համար:
* Հարմարավետություն. Լոգոպեդը կարող է դիտարկել երեխայի խոսքն ու վարքը ցանկացած հարմար ժամանակ:

### **Խոսքի հետազոտություն**

Լոգոպեդի աշխատանքի արդյունավետությունը մեծապես կախված է խոսքի հետազոտման փուլից, քանի որ հենց այս փուլում է իրականացվում դիտարկման ընթացքում բացահայտված խոսքային դժվարության մանրամասն հետազոտությունը: Խոսքի հետազոտությունը բարդ և բազմաշերտ գործընթաց է, որը պահանջում է համակողմանի և խորը մասնագիտական մոտեցում՝ ուղղված խոսքի բոլոր բաղադրիչների գնահատմանը, ախտորոշմանը և իհարկե արդյունավետ շտկողական ռազմավարությունների մշակմանը: Երեխայի խոսքի հետազոտությունն իրակնացնելիս կարևոր է ուշադրություն դարձնել հետևյալ սկզբունքներին.

* ***Համալիր մոտեցման*** սկզբունքը պահանջում է երեխայի բազմակողմանի հետազոտություն՝ առկայության դեպքում բժշկական փաստաթղթերի, ուղեկցող խնդիրների, հաղորդակցման հմտությունների, խոսքային միջավայրի, հոգեբանական առանձնահատկությունների, իմացական, շարժողական ոլորտների ուսումնասիրություն:
* ***Ամբողջականության և հստակության***  սկզբունքը պահանջում է իրականացնել խոսքի բոլոր տեսակների (բանավոր, գրավոր խոսք), կողմերի (իմպրեսիվ, էքսպրեսիվ խոսք) և բաղադրիչների (հնչութային լսողություն, հնչյունների արտասանություն, բառապաշար, քերականական կառուցվածք) հետազոտում:
* ***Անհատական մոտեցումը*** պահանջում է ցուցաբերել անհատական մոտեցում երեխայի խոսքի և հաղորդակցման հմտությունների հետազոտման շրջանակներում իրականացվող յուրաքանչյուր աշխատանքի ընթացքում՝ հաշվի առնելով տարիքային և անձնային առանձնահատկությունները, զարգացման մակարդակը, հետաքրքրությունները։

Ինչպես արդեն նշել ենք խոսքի համակարգված հետազոտությունն իրականացնելու համար մասնագետը կիրառում է խոսքի հետազոտման քարտ, որտեղ համապատասխան բաժիններում արձանագրում է իր դիտարկումների և հետազոտությունների արդյունքները՝ կատարելով համապատասխան նշումներ կամ ձևակերպումներ: Խոսքի հետազոտությունն ունի իրականացման իր հերթական փուլերը՝նախնական փուլ, հիմնական փուլ, տարբերակման փուլ, եզրափակիչ փուլ[[4]](#footnote-4):

***Նախնական (կողմնորոշման) փուլում*** մասնագետն իրականացնում է երեխայի անամնեստիկ տվյալների հավաքագրում և ուսումնասիրություն, ուսումնասիրում է բժշկական փաստաթղթերը, կատարում է ծնողների հետ հանդիպումներ, հավաքագրում է ընտանիքի կազմի, խոսքային և սոցիալական միջավայրի վերաբերյալ տվյալներ, դիտարկման արդյունքում ստացված տեղեկատվության վերլուծություն:

Հետազոտության ***հիմնական փուլում***իրականացվում է խոսքի և հաղորդակցման հմտությունների մանրակրկիտ հետազոտություն. Մասնագետն իրականացնում է արտաբերական ապարատի կառուցվածքի (շրթունքներ, ատամներ, կծվածք, կոշտ և փափուկ քիմք, լեզու, սանձիկ) և շարժունակության, ձայնի, շնչառության, խոսքի տեմպի և ռիթմի, իմպրեսիվ և էքսպրեսիվ խոսքի, գրավոր խոսքի, հնչարտաբերման, հնչյունահնչույթային լսողության ուսումնասիրություն, նշում է խոսքային առաձնահատկությունները: Մասնագետն իրականացնում է նաև վանկային կառույցների, խոսքի բառաքերականական, շարահյուսական կառույցների, բառապաշարի հետազոտմանն ուղղված աշխատանքներ. պարզում է արդյոք երեխան պահում է վանկային կառույցները, թե՞ կան բացթողումներ, տեղափոխումներ, աղավաղումներ, արդյոք բառապաշարը համապատասխանում է տարիքին (ակտիվ և պասիվ բառապաշարը, խոսքի տարբեր մասերի օգտագործումը, գործողությունների անվանումը, հատկանիշների անվանումը), օգտագործում է շարահյուսորեն ճիշտ կազմված նախադասություններ ցանկություններն արտահայտելու համար: Կապակցված խոսքի հետազոտությունը ենթադրում է երկխոսության, ըստ նկարների շարքի պատմվածք կազմելու կարողության, պատմվածքը վերապատմելու ուսումնասիրություն: Լոգոպեդը նախադպրոցական տարիքի երեխաների գրավոր խոսքը հետազոտում է հիմքում ունենալով վաղ գրաճանաչության ընթերցանության փուլը, ինչը ենթադրում է գրենական պարագաներով գործողությունների կատարում, տպագիր խոսքի հիմնական սկզբունքների ընկալում (գիրքը կարդում են ձախից աջ, վերևից ներքև, և այլն), որոշ տառապատկերների ճանաչում և այլն: Խոսքի բոլոր տեսակների և կողմերի հետազոտությունից հետո լոգոպեդը ուսումնասիրում և նկարագրում է երեխայիխոշոր և մանր շարժունակությունը:

Ինչպես արդեն նշվել է, նախադպրոցական ուսումնական հաստատության լոգոպեդը պետք է հստակ պատկերացնի 0-6 տարեկան երեխաների տարիքային զարգացման առանձնահատկությունները, որպեսզի հետազոտության ընթացքում հստակ հասկանա, արդյո՞ք կապակցված խոսքում առկա են դժվարություններ, թե վերջիններս դիտվում են որպես տարիքային առանձնահատկություններ:

Խոսքի հետազոտման հիմնական փուլին հաջորդում է **տարբերակման փուլը,** որի ժամանակ լոգոպեդը վերլուծում է ստացված տվյալները, տարբերակում է խոսքի խանգարման տեսակը, **հաշվի է առնում խոսքային խանգարման պատճառները**, դրսևորման առանձնահատկություններն ու ուղեկցող երևույթները:

Վերոնշյալ փուլերում կատարված աշխատանքերի վերլուծության արդյունքում, ***եզրափակիչ փուլում*** հստակ ձևակերպվում է խոսքի հետազոտման արդյունքները:

Խոսքի և հաղորդակցման հմտությունների հետազոտման այս փուլերը փոխկապակցված են և հաջորդում են միմյանց տրամաբանական հերթականությամբ:Յուրաքանչյուր փուլ կարևոր է, քանի որ համակարգված աշխատանքի արդյունքում մասնագետը կարողանում էբացահայտել խոսքային խնդիրը,խոսքային խանգարման պատճառները, ինչը հիմք է հանդիսանում հետագա աշխատանքների (կանխարգելիչ, շտկող և զարգացնող) ճիշտ պլանավորման և արդյունավետ իրականացման համար[[5]](#footnote-5):

## **ԿԱՆԽԱՐԳԵԼԻՉ ԱՇԽԱՏԱՆՔՆԵՐ**

Նախադպրոցական ուսումնական հաստատության լոգոպեդի կողմից իրականացվող աշխատանքների կարևորագույն բաղադրիչներից մեկը կանխարգելիչ աշխատանքներն են, որոնք հնարավորություն են տալիս ժամանակին հայտնաբերել և կանխարգելել խոսքի և հաղորդակցման հետ կապված խնդիրները նախադպրոցական տարիքի երեխաների մոտ։

Լոգոպեդի կողմից իրականացվող կանխարգելիչ աշխատանքների շարքին են պատկանում բոլոր այն միջոցառումները, որոնք միտված են․

* խոսքային բարենպաստ միջավայրի կազմակերպմանը,
* խոսքի զարգացման հետ կապված հնարավոր ռիսկերի և խնդիրների վաղ հայտնաբերմանը,
* բառապաշարի ընդլայնմանը, հնչյունների ճիշտ արտասանության և խոսքի բառաքերականական կառույցների զարգացմանը,
* լսողական ընկալման զարգացմանը,
* խոսքի ռիթմի և տեմպի զարգացմանը,
* շրջապատի հետ երեխաների արդյունավետ հաղորդակցման կարողության բարելավմանը,
* իմացական, սոցիալ-հուզական ոլորտների զարգացմանը:

Նախադպրոցական տարիքի երեխաների համար շատ կարևոր է խոսքի բարենպաստ միջավայրի կազմակերպումը, որն ուղղված է նրա խոսքի և հաղորդակցման հմտությունների զարգացմանը: Խոսքային բարենպաստ միջավայր ասելով հասկանում ենք այնպիսի միջավայր, որտեղ երեխան՝

* լսում է հստակ, գրագետ, շարահյուսորեն ճիշտ կառուցված խոսք,
* ունի ազատ հաղորդակցվելու հնարավորություն,
* կարող է արտահայտվել առանց վախի,
* ստանում է համապատասխան արձագանք իր խոսքային փորձերին,
* շրջապատված է տարիքին համապատասխան խոսքի խթան հանդիսացող նյութերով[[6]](#footnote-6):

Խոսքային բարենպաստ միջավայր ստեղծելու համար կարևոր է լոգոպեդի դերը, որը այս թեմայով իրազեկող խորհրդատվություն կարող է տրամադրել նախադպրոցական ուսումնական հաստատության վարչակազմին, մանկավարժական աշխատողներին և իհարկե ծնողին: Խոսքային բարենպաստ միջավայրը ենթադրում է[[7]](#footnote-7).

1. Ֆիզիկական միջավայրի կազմակերպում՝

* + - անվտանգ, հարմարավետ տարածք
    - գրքերի հարուստ անկյուն՝ տարիքին համապատասխան գրականությամբ,
    - պատկերազարդ նյութեր պատերին,
    - տարիքին համապատասխան խաղալիքներ և դիդակտիկ նյութեր, որոնք խթանում են երկխոսությունը:

2. Հուզական միջավայրի ապահովում՝

* ջերմ, հանդուրժող մթնոլորտ,
* համբերատար վերաբերմունք,
* երեխայի խոսքային նախաձեռնությունների խրախուսում,
* ապահով միջավայր համարձակ արտահայտվելու համար:

3. Մանկավարժական մոտեցումներ՝

* հարցադրումների, երկխոսությունների խրախուսում,
* պատմելու, նկարագրելու հնարավորությունների ստեղծում,
* խմբային քննարկումների կազմակերպում,
* դերային խաղերի կիրառում,
* առօրյա գործողությունների և խոսքի իմաստավորում/զուգակցում:
* պարբերական ընթերցանության կազմակերպում,
* երգեր, բանաստեղծություններ, հանելուկներ,
* մատնախաղեր և լեզվական խաղեր,

4. Աշխատանք ծնողների հետ՝

* ծնողների իրազեկում խոսքի զարգացման կարևորության մասին,
* տանը բարենպաստ միջավայրի ապահովում (էկրանների, գաջեթների բացառում, տարիքին համապատսախան խաղեր),
* համատեղ խաղեր (զարգացնող, խոսքը խթանող, սեղանի խաղեր),
* առօրյա գործողությունների խոսքայնացում[[8]](#footnote-8)։

Կարևոր է հիշել, որ խոսքային բարենպաստ միջավայրը պետք է լինի հարմարեցված տվյալ խմբի երեխաների կարիքներին ու հետաքրքրություններին: Ինչպես գիտենք, դիդակտիկ պարագաները կարևոր դեր են խաղում նախադպրոցական տարիքի երեխայի խոսքի և հաղորդակցման հմտությունների զարգացման գործընթացում: Դրանք օգնում են ստեղծել ուսուցման և զարգացման համար խթանող և հետաքրքիր միջավայր, որը նպաստում է երեխայի ճանաչողական, հուզական և հաղորդակցական կարողությունների զարգացմանը: Նյութերը և դիդակտիկ պարագաները պետք է լինեն տարիքային առանձնահատկություններին համապատասխան, անվտանգ և բազմազան: Դրանք ոչ միայն օգնում են երեխային զարգացնել խոսքը, այլև նպաստում են նրա ընդհանուր ճանաչողական, հուզական և սոցիալական զարգացմանը: Կարևոր է հիշել, որ խոսքի զարգացումը հատկապես արդյունավետ է խաղային միջավայրում: Լոգոպեդը կարող է ստեղծել տարբեր ուսուցողական խաղեր, որոնք օգնում են երեխային զարգացնել արտահայտվելու, ընկալելու և մտածելու կարողությունները, մշակել նորարարական մոտեցումներ խոսքի զարգացման համար՝ հիմնվելով գիտական տվյալների և մանկավարժական մեթոդների վրա:

Նախադպրոցական տարիքում կանխարգելիչ աշխատանքների կարևոր ուղղվածություն է համարվում նաև «ռիսկի խմբի» երեխաների հայտնաբերումն ու նրանց հետ կանխարգելիչ աշխատանքների իրականացումը: Այս խմբերը ներառում են երեխաներ, որոնք կենսաբանական, հոգեբանական կամ սոցիալական գործոններով պայմանավորված, կարող են ունենալ խոսքի և հաղորդակցման հմտությունների զարգացման կարիք, այդ իսկ պատճառով կարևոր է նրանց հետ իրականացնել կանխարգելիչ աշխատանքներ, ինչը կկանխի հետագա խնդիրների առաջացումը:

Ռիսկի խմբում երեխաները կարող են հայտնվել պայմանավորված տարբեր գործոններով[[9]](#footnote-9)․

1. Կենսաբանական՝

* նախածննդյան կամ հետծննդյան բարդություններ (օրինակ՝ հիպօքսիա, վաղաժամ ծնունդ),
* նյարդաբանական խանգարումներ (օրինակ՝ էպիլեպսիա),
* գենետիկական նախադրյալներ (օրինակ՝ խոսքի խանգարումների առկայությունը ընտանիքում ),
* շարժունակության զարգացման ուշացում (օրինակ՝ մանր շարժումների խանգարումներ):

2. Հոգեբանական և ճանաչողական՝

* զարգացման ուշացում (օրինակ՝ ուշացած խոսքը, տարիքին ոչ համապատասխան բառապաշար),
* մտավոր զարգացման խանգարումներ:

3. Սոցիալական՝

* խոսքային բարենպաստ միջավայրի բացակայություն (օրինակ՝ ծնողների հետ սահմանափակ հաղորդակցություն),
* երկլեզու կամ բազմալեզու միջավայր,
* սոցիալ-տնտեսական ցածր մակարդակ (օրինակ՝ կրթական ռեսուրսների բացակայություն, խնամքի անբավարար պայմաններ),

Ռիսկային գործոններ կարող են համարվել նաև հաճախակի հիվանդությունները, օրինակ՝ հաճախակի կրկնվող օտիտներ, ինչպես նաև հուզական խանգարումները, օրինակ՝ վախեր, ագրեսիա:

Այս ռիսկային խմբերի երեխաները պահանջում են հատուկ ուշադրություն և ժամանակին կազմակերպված միջամտություն՝ հնարավոր խոսքի և հաղորդակցման դժվարությունները կանխարգելելու համար:

Այսպիսով, նախադպրոցական ուսումնական հաստատությունում լոգոպեդը կանխարգելիչ աշխատանքներ կարող է իրականացնել այն երեխաների հետ, ովքեր չունեն խոսքի և հաղորդակցման հմտությունների արտահայտված խնդիրներ, սակայն նկատվում են որոշակի դժվարություններ:

## **ՇՏԿՈՂԱԿԱՆ ԱՇԽԱՏԱՆՔՆԵՐ**

Նախադպրոցական ուսումնական հաստատության լոգոպեդը հիմնվելով դիտարկման և հետազոտման արդյունքների վերլուծության հիման վրա՝ մշակում է խոսքի և հաղորդակցման ոլորտում առկա խնդիրների հաղթահարմանն ուղղված անհատական շտկողական ծրագիր: Շտկողական աշխատանքները տարբերվում են կանխարգելիչ և զարգացնող աշխատանքներից, քանի որ այստեղ գործ ունենք խոսքի կայուն բնույթ կրող խանգարումների հետ, որոնք ինքուրույն չեն հաղթահարվում և պահանջում են մասնագետական աջակցություն: Խոսքային խանգարումներն ունեն հիմնական բնութագրիչներ.

* խոսքը չի համապատասխանում տարիքային չափանիշներին,
* խոսքի խնդիրները չեն հանդիսանում լեզվին չտիրապետելու պատճառ,
* խոսքի խնդիրները պայմանավորված են հոգեֆիզիոլոգիական մեխանիզմների խնդիրների, ուշացումների հետ,
* հաճախ ունենում են բացասական ազդեցություն երեխայի հետագա հոգեկան զարգացման վրա,
* հաճախ ունեն կայուն բնույթ և ինքուրույն չեն անցնում
* պահանջում են որոշակի լոգոպեդական աջակցություն՝ կախված խանգարման բնույթից[[10]](#footnote-10):

Լոգոպեդի կողմից շտկողական աշխատանքներն իրականացվում են, ինչպես այն դեպքերում, երբ խոսքի խանգարումները հանդես են գալիս որպես առանձին խանգարում, այնպես էլ այն դեպքերում, երբ այն զարգացման որևէ խանգարման հետևանք է։ Խոսքի և հաղորդակցման խանգարումների շտկմանն ուղղված աշխատանքները պլանավորելիս լոգոպեդը կոնկրետ խնդրի համար սահմանում է իրատեսական նպատակներ և ընտրում է դրանց իրականացմանն ուղղված համապատասխան մեթոդներ, տեխնիկաներ, ինչպես նաև անհրաժեշտ միջոցներ ու պարագաներ: Աշխատանքների իրականացման ողջ ընթացքում լոգոպեդը վերահսկում է երեխայի առաջընթացը, գնահատում է կիրառվող մեթոդների արդյունավետությունը, արձանագրում է երեխայի ցուցաբերած ինչպես դրական փոփոխությունները, այնպես էլ դեռևս առկա խնդիրները: Խոսքի խանգարումների դեպքում լոգոպեդն իրականացնում է շտկողական աշխատանքներ՝ ուղղված խոսքային խանգարման շտկմանը, որոնք կարող են ունենալ տարբեր ուղղություններ.

* արտաբերական ապարատի մարզմանն ուղղված աշխատանքներ (արտաբերական ապարատի վարժություններ, արտաբերական դիրքը պահելու կարողություն, արտաբերական դիրքերի փոխարկում և այլն),
* հնչարտաբերման խնդիրների շտկմանն ուղղված աշխատանքներ (հնչյունի դրում, շտկում և այլն),
* հնչյունահնչույթային գործընթացների շտկմանն ուղղված աշխատանքներ (վերլուծություն, hամադրություն, տարբերակում),
* ձայնի և շնչառության առանձնահատկությունների շտկմանն ուղղված աշխատանքներ (ձայնի ուժգնություն, երանգ, առոգանություն, մեղեդայնություն, շնչառություն),
* խոսքի առանձնահատկությունների շտկմանն ուղղված աշխատանքներ (խոսքային ստերիոտիպեր, էխոլալիաներ, տեմպ և ռիթմ, ջղաձգումներ, խոսքի կիրառում որպես հաղորդակցման միջոց և այլն),
* խոսքի իմաստային ընկալում (պարզ, բարդ հրահանգների ընկալում, գործողությունների ընկալում, պարզ, բարդ սյուժեի ընկալում և այլն),
* գրավոր խոսքի խանգարումների շտկում (վաղ ընթերցանություն և վաղ գրաճանաչություն),
* կապակցված խոսքի զարգացմանն ուղղված աշխատանքներ (բառի վանկային կառույցներ, բառապաշար, խոսքի բառաքերականական, շարահյուսական կառույցներ, սյուժեի վերարտադրում, հերթագայող նկարների հիման վրա պատմության կազմում, երկխոսություն),
* խոշոր և մանր շարժունակության զարգացմանն ուղղված աշխատանքներ:

## **ԶԱՐԳԱՑՆՈՂ ԱՇԽԱՏԱՆՔՆԵՐ**

Լոգոպական զարգացնող աշխատանքները նախադպրոցական տարիքում էական նշանակություն ունեն վաղ հաղորդակցության մարտահրավերներին դիմակայելու և երեխաների մոտ ճիշտ խոսքի և հաղորդակցման հմտություններ զարգացնելու համար: Լոգոպեդական զարգացնող աշխատանքները կարող են կանխել կամ, առնվազն նվեզեցնել խոսքի և հաղորդակցման խնդիրների առաջացումը, նպաստել բնականոն և տարիքին համապատասխան հմտությունների զարգացմանը։ Զարգացնող աշխատանքների ընթացքում լոգոպեդը մոդելավորում է հստակ և արտահայտիչ խոսք՝ ճիշտ արտաբերում բառերը, պահպանում քերականությունը և շարահյուսությունը, որն օգնում է երեխաներին ընդլայնել բառապաշարը և ճիշտ արտահայտել մտքերը։ Զարգացնող աշխատանքերի ընթացքում մասնագետը կիրառում է բազմազան ուսումնաօժանդակ նյութեր, աշխատանքերն իրականացվում խաղային մեթոդներով, որի ընթացքում երեխաները զվարճանում են՝ զուգահեռ կատարելով խոսքի ու հաղորդակցման հմտությունների բարելավմանը միտված առաջադրանքներ և վարժություններ։

Լոգոպեդական զարգացնող աշխատանքներն ուղղված են երեխաների խոսքի և հաղորդակցման հմտությունների ընդհանուր զարգացմանը․

* խոսքի արտաբերման և մտքերի արտահայտման հմտությունների զարգացում,
* արտաբերական ապարատի մկանների զարգացում,
* շփման հմտությունների զարգացում,
* ոչ խոսքային, այլընտրանքային հաղորդակցման հմտությունների զարգացում։

Զարգացնող աշխատանքները կարող են իրականացվել ինչպես անհատական, այնպես էլ խմբային ձևաչափով։ Խմբային ձևաչափով զարգացնող աշխատանքները կարելի է իրականացնել հենց երեխաների խմբասենյակում, ինչը հիանալի հնարավորություն է ընձեռում զարգացնելու երեխաների հաղորդակցման և սոցիալական հմտությունները:

## **ԼՈԳՈՊԵԴԱԿԱՆ ԱՇԽԱՏԱՆՔԻ ԿԱԶՄԱԿԵՐՊՄԱՆ ՁԵՎԵՐՆ ՈՒ ՄԻՋՈՑՆԵՐԸ**

Ինչպես արդեն նշվել է նախադպրոցական ուսումնական հաստատության լոգոպեդը ողջ ուսումնական տարվա ընթացքում իրականացնում է դիտարկումներ՝ բացահայտելով այն երեխաներին, ովքեր ունեն խոսքի և հաղորդակցման դժվարություններ, որոնք մարմնամասն ներկայացվում են խոսքի հետազոտման քարտում և հիմք են հանդիսանում լոգոպեդական կանխարգելիչ, շտկող և զարգացնող աշխատանքների իրականացման համար։ Այն դեպքերում, երբ նախադպրոցական ուսումնական հաստատությունում կան երեխաներ, որոնց կրթության և զարգացման առանձնահատուկ պայմանների կարիքի գնահատման արդյունքում առաջարկվել է լոգոպեդի աջակցություն, ապա նախադպրոցական ուսումնական հաստատության լոգոպեդը մասնակցում է այդ երեխաների անհատական ուսուցման և զարգացման պլանի մշակմանը, սահմանում է նպատակներ և իրականացնում համապատասխան աշխատանքներ։ Բացի այդ լոգոպեդը մասնակցում է կրթության և զարգացման առանձնահատուկ պայմանների կարիք ունեցող երեխաների անհատական ուսուցման և զարգացման պլանի գնահատման նպատակով հրավիրված միասնական ժողովներին։

Հարկ է նշել, որ դիտարկման արդյունքում բացահայտված այն երեխաները, ովքեր ունեն խոսքի և հաղորդակցման դժվարություններ, սակայն չունեն կրթության և զարգացման առանձնահատուկ պայմանների կարիք, աջակցություն են ստանում լոգոպեդի կողմից, ինչն արձանագրելու համար մասնագետի կողմից կիրառվում են համապատասխան ձևաթղթեր։ Նախադպրոցական ուսումնական հաստատության լոգոպեդի կողմից ձևաթղթերի կիրառումը նպաստում են համակարգված աշխատանքի կազմակերպմանը, ինչպես նաև հիմք են հանդիսանում տարեվերջյան հաշվետվության կազմման համար։

Նախադպրոցական ուսումնական հաստատության լոգոպեդը իր կողմից իրականացվող բոլոր գործողությունները նախապես, ամենօրյա ռեժիմով, պլանավորում է լոգոպեդի կողմից իրականացվող գործողությունների պլանի ձևաթղթում (Ձև 4)՝ համապատասխան սյունակներում նշելով իրականացվելիք գործողության ամսաթիվը, բնույթը, թեման, նպատակը, ծառայություն ստացողին և աշխատանքի իրականացման ձևաչափը (անհատական և/կամ խմբային)։ Պլանի ձևաթղթի վերջին սյունակում մասնագետը նշում է անում տվյալ օրվա համար պլանավորված գործողությունների կարգավիճակի վերաբերյալ՝ իրականացվել է, թե՛ չի իրականացվել։ Հարկ է նշել, որ լոգոպեդի կողմից իրականացվող գործողությունների պլանը հանդես է գալիս որպես իրականացված աշխատանքերի ապացույց, իսկ երեխաների բացակայությունների դեպքում նաև հիմք չհաղթահարված նպատակների և/կամ դրանց իրականացման ժամկետների փոփոխության համար։ Բացի այդ ձևաթուղթը հնարավորություն է տալիս նախադպրոցական ուսումնական հաստատության մեթոդիստին մշտադիտարկել լոգոպեդի ընթացիկ աշխատանքերի պատշաճ պլանավորումն ու իրականացումը։

Նախադպրոցական ուսումնական հաստատությունում լոգոպեդն իր աշխատանքներն իրականացնում է ինչպես անհատական, այնպես էլ խմբային պարապմունքների ձևաչափով, որոնց նպատակը երեխաների խոսքի և հաղորդակցման խնդիրների հաղթահարումն է: Խմբային պարապմունքները կարելի է իրականացնել և՛ փոքր, և՛ մեծ խմբերով: Հարկ է նշել սակայն, որ խմբերի ձևավորումը բարդ և պատասխանատու գործընթաց է, և միայն ճիշտ ձևավորված խմբի դեպքում մասնագետը կարող է ակնկալել դրական արդյունք։ Խմբեր ձևավորելիս պետք է հաշվի առնել խոսքի խանգարման տեսակը, երեխաների տարիքը, զարգացման մակարդակը, պարապմունքների հաճախականությունը, տևողությունը և այլ գործոններ:

Նախադպրոցական ուսումնական հաստատությունում լոգոպեդը պարապմունքներն իրականացնելիս օգտագործում է դիդակտիկ նյութեր, ընդհանուր զարգացնող խաղեր, խաղալիքներ, խոսքի և հաղորդակցման այլընտրանքային տեխնիկաներ, երեխայի ինքնաարտահայտման համար նախատեսված նյութեր, նկար քարտեր, սիմվոլներ, հատուկ հավելվածներ, ինչպես նաև գործնական, զննական, բառային այլ մեթոդներ, որոնք ընտրում է հաշվի առնելով իրականացվող աշխատանքների մեթոդաբանությունը, երեխայի տարիքը, խնդիրների բնույթը և այլն: Քանի որ նախադպրոցական տարիքում առաջատար գործունեության տեսակը խաղն է, այդ իսկ պատճառով լոգոպեդը ևս իր պարապմունքները կառուցում է խաղային մեթոդներով, ինչը նպաստում է նրա և երեխայի միջև հուզական կապի ստեղծմանը և արդյունավետ աշխատանքների իրականացմանը:

### **ՆԱԽԱԴՊՐՈՑԱԿԱՆ ՈՒՍՈՒՄՆԱԿԱՆ ՀԱՍՏԱՏՈՒԹՅԱՆ ԼՈԳՈՊԵԴԻ ՀԱՄԱԳՈՐԾԱԿՑՈՒԹՅԱՆ ԿԱՐԵՎՈՐՈՒԹՅՈՒՆԸ**

Նախադպրոցական ուսումնական հաստատությունում լոգոպեդի աշխատանքի կարևոր գործառույթներից է համարվում համագործակցությունը այլ մասնագետների և ծնողների հետ, որոնք իրականացվում են խորհրդատվությունների, վերապատրաստումների, համատեղ քննարկումների և աջակցման գործընթացին ուղղված այլ աշխատանքների միջոցով: Խոսելով համագործակցության մասին, առանձնահատուկ պետք է շեշտադրել փոխադարձ վստահությունը, քանի որ համագործակցությունն ու վստահությունը միմյանց հետ սերտորեն կապված են և հանդիսանում են արդյունավետ աշխատանքի հիմնական սյուները: Այս երկու գործոնները կարևոր են աշխատանքային դրական միջավայր ստեղծելու համար, ինչը նպաստում է ընդհանուր նպատակների իրագործմանը: Երբ թիմի անդամները միասին աշխատում են ընդհանուր նպատակի շուրջ, նրանք սկսում են ավելի լավ հասկանալ միմյանց ուժեղ և թույլ կողմերը: Այս գործընթացը նպաստում է վստահության ամրապնդմանը, քանի որ յուրաքանչյուրը գնահատում է մյուսների ջանքերը՝ ընդհանուր նպատակին հասնելու համար: Արդյունավետ համագործակցության ժամանակ թիմի անդամները կարող են ազատորեն արտահայտել իրենց կարծիքները, ազնիվ լինել միմյանց հետ, արդյունավետ հաղորդակցվել, աջակցել միմյանց, բացահայտ քննարկել խնդիրները, միասին փնտրել լուծումներ, փոխզիջումներ, արագ ու արդյունավետ որոշումներ կայացնել, ինչպես նաև նպաստել կոնֆլիկտների կառուցողական լուծմանը: Վստահությունն ու համագործակցությունը միասին ստեղծում են միջավայր, որտեղ թիմի անդամները վստահում և աջակցում են միմյանց, նրանք ավելի մոտիվացված են, ազատ կարող են ստեղծագործել, առաջարկել նոր գաղափարներ, գործնական լուծումներ և փորձարկել նոր մոտեցումներ:

Այսպիսով, համագործակցությունը փոխադարձ աջակցման գործընթաց է և հանդիսանում է թիմի հաջողության բանալին, որը կարող է հաղթահարել ցանկացած մարտահրավեր:

### **ՆԱԽԱԴՊՐՈՑԱԿԱՆ ՈՒՍՈՒՄՆԱԿԱՆ ՀԱՍՏԱՏՈՒԹՅԱՆ ԼՈԳՈՊԵԴԻ ՀԱՄԱԳՈՐԾԱԿՑՈՒԹՅՈՒՆՆ ԱՅԼ ՄԱՍՆԱԳԵՏՆԵՐԻ ՀԵՏ**

Ինչպես գիտենք, լոգոպեդիան որպես գիտություն կապված է մի շարք այլ գիտությունների հետ, քանի որ խոսքի և հաղորդակցման խանգարումների ուսումնասիրությունն ու շտկումը պահանջում է համակարգային մոտեցում: Խոսքի տարբեր խանգարումները հաջողությամբ շտկելու, կանխարգելելու, արդյունավետ գործելու և անհատի վրա համապարփակ ազդեցություն ունենալու համար անհրաժեշտ է, որ մասնագետը կարողանա կառուցողական և արդյունավետ համագործակցել այլ մասնագետների հետ: Նախադպրոցական ուսումնական հաստատության լոգոպեդը պետք է հասկանա լոգոպեդիայի կապը այլ գիտությունների հետ, գիտելիքներ ունենա երեխայի զարգացման տարիքային առանձնահատկությունների, կրթական ծրագրերի, տարբեր թերապիաների վերաբերյալ: Սա ենթադրում է, որ լոգոպեդը պետք է կարողանա ճիշտ գնահատել խոսքային խնդիրը, վերլուծել պատճառահետևանքային կապերը՝ մշակելով աշխատանքի արդյունավետ մեխանիզմներ: Միջհամակարգային կապերը ներառում են կապեր բժշկական և լեզվաբանական գիտությունների հետ (մանկավարժություն, հատուկ մանկավարժություն, հոգեբանություն, նյարդաբանություն և այլն): Խոսքի խանգարումները հաճախ բարդ բնույթ են կրում և պահանջում են տարբեր մասնագետների համատեղ գնահատում, քանի որ բժշկական, հոգեբանական և մանկավարժական գիտելիքների համադրումը թույլ է տալիս ավելի խորը հասկանալ խոսքի խանգարումների պատճառները, ճիշտ ախտորոշել խնդիրը, մշակել աշխատանքի արդյունավետ ռազմավարություններ:

Կարևոր նրբերանգ է այն, որ երեխաների խոսքի խանգարումներով, բացի լոգոպեդից, զբաղվում են նաև նյարդաբանները, հոգեթերապևտները և մի շարք այլ մասնագետներ, քանի որ խոսքի խանգարումները կարող են պայմանավորված լինել տարբեր գործոններով՝ նյարդաբանական, հոգեբանական, հոգեբանամանկավարժական կամ նույնիսկ սոցիալական, և այս դեպքերում խնդիրների հաղթահարման համար պահանջվում են համատեղ ջանքեր: Հետևաբար, լոգոպեդը ըստ անհրաժեշտության համագործակցում է վերոնշյալ մասնագետների հետ, ինչը նպաստում է աջակցման գործընթացի արդյունավետությանը: Այս համատեղ ջանքերը առավելագույնի են հասցնում աջակցման արդյունավետությունը՝ նպաստելով երեխայի զարգացմանը բոլոր ոլորտներում: Բոլոր այն դեպքերում, երբ խոսքի խանգարումները կապված են տարբեր բժշկական, նյարդաբանական խնդիրների հետ, ինչպիսիք են օրինակ՝ լսողության խանգարումները, նյարդաբանական խնդիրները կամ անատոմիական առանձնահատկությունները, լոգոպեդը համագործակցում է համապատասխան մասնագետների հետ քննարկման կամ խորհրդատվության ձևաչափով, որն օգնում է ավելի ամբողջական պատկերացում կազմել երեխայի խոսքի և հաղորդակցման առանձնահատկությունների մասին՝ հասկանալ խոսքի խանգարման հիմքում ընկած պատճառները, ստանալ ամբողջական պատկեր և մշակել աջակցմանն ուղղված հստակ ու արդյունավետ ուղիներ: Սրանք կարելի է բնորոշել որպես իրազեկման նպատակով իրականացվող քննարկումներ, որոնք փոխադարձ աջակցում են ապահովում: Նման օրինակներ կարող են լինել նյարդաբանի, օտորինոլարինգոլոգի, ֆիզիոթերապևտի, հոգեթերապևտի հետ իրականացվող խորհրդատվությունները/ քննարկումները:

### **ՆԱԽԱԴՊՐՈՑԱԿԱՆ ՈՒՍՈՒՄՆԱԿԱՆ ՀԱՍՏԱՏՈՒԹՅԱՆ ԼՈԳՈՊԵԴԻ ՀԱՄԱԳՈՐԾԱԿՑՈՒԹՅՈՒՆԸ ՎԱՐՉԱԿԱԶՄԻ, ՄԱՆԿԱՎԱՐԺԱԿԱՆ ԱՇԽԱՏՈՂՆԵՐԻ ԵՎ ԾՆՈՂՆԵՐԻ ՀԵՏ**

Լոգոպեդի աշխատանքի անբաժանելի մասն է վարչակազմի, մանկավարժական աշխատողների և իհարկե ծնողների/օրինական ներկայացուցիչների հետ համագործակցությունը, որն իրականացվում է խորհրդատվությունների, իրազեկման աշխատանքների, քննարկումների, վերապատրաստումների ձևաչափով և ուղղված է խոսքի և հաղորդակցման հմտությունների զարգացմանը, համատեղ աշխատանքի պլանավորմանն ու իրականացմանը: Լոգոպեդի աշխատանքի հաջողությունը մեծապես կախված է ծնողների, մանկավարժների ակտիվ ներգրավվածությունից և նրանց հետ համագործակցությունից: Ծնողները երեխայի զարգացման, խոսքի ձևավորման և հոգեկան առողջության վերաբերյալ առաջին կարևոր տեղեկատվության աղբյուրն են: Լոգոպեդը ծնողների հետ զրույցի միջոցով հավաքագրում է անամնեստիկ տվյալներ, որոնք կարող են օգտակար լինել խոսքի և հաղորդակցման խնդիրների բացահայտման, կանխարգելման և հաղթահարման գործընթացում: Համագործակցության կարևոր նախապայման է հանդիսանում մանկավարժների, ծնողների իրազեկվածության բարձրացմանն ուղղված աշխատանքները, որոնք իրականացվում են վերապատրաստումների և խորհրդատվությունների միջոցով: Վերապատրաստման համար որոշ թեմաներ լոգոպեդը կարող է պլանավորել տարեսկզբին, իսկ որոշ թեմաներ կարող է առաջադրել ուսումնական տարվա ընթացքում: Վերապատրաստումներն, ինչպես նաև քննարկումներն ու խորհրդատվոթյունները բազմաբովանդակ են և կարող են ներառել տարբեր թեմաներ, որոնցից են օրինակ՝

* խոսքի խանգարումների տեսակները, պատճառները և դրանց ազդեցությունը երեխայի զարգացման վրա,
* երեխայի խոսքի և հաղորդակցման հմտությունների զարգացման առանձնահատկությունները,
* կանխարգելիչ աշխատանքների նշանակությունը,
* հաղորդակցման այլընտրանքային միջոցները,
* խոսքային բարենպաստ միջավայրի կազմակերպումը:

Իրազեկմանն ուղղված խորհրդատվությունների ժամանակ կարևոր է բացատրել, թե ինչպես կարող են խոսքային խանգարումներն ազդել երեխայի ընդհանուր զարգացման վրա և ինչպես կարելի է օգնել երեխային հաղթահարել դրանք: Նման համագործակցության արդյունքում ծնողները, մանկավարժական աշխատողները կարող են օգնել երեխային հաղթահարել դժվարությունները, խրախուսել նրան և նպաստել խոսքային բարենպաստ միջավայրի ստեղծմանը: Քննարկումներն ու խորհրդատվական աշխատանքները կարող են իրականացվել մանկավարժական խորհուրդների, մեթոդմիավորումների, ինչպես նաև անհատական հանդիպումների ընթացքում: Այս աշխատանքներն ավելի շատ նպաստում են երեխաների աջակցմանն ուղղված մեթոդների բարելավմանը: Մանկավարժների, ծնողների համար առավել արժեքավոր են խորհրդատվությունների այնպիսի թեմաներ, որոնք անմիջական կապ ունեն իրենց ամենօրյա աշխատանքի հետ, օրինակ՝

* ինչպես ճանաչել խոսքի խանգարումների նշանները և երբ դիմել մասնագետի,
* ինչպես հարմարեցնել ուսումնական նյութերը և մեթոդները երեխայի խոսքի և ճանաչողական հմտությունների մակարդակին համապատասխան,
* ինչպես խթանել խոսքի զարգացումը՝ մեթոդներ, պատկերազարդ նյութեր, գրքեր և տեխնոլոգիաներ, բառային խաղեր, երկխոսություններ:
* ինչպես խրախուսել և օգնել երեխային հաղթահարել դժվարությունները՝ խմբասենյակում, տանը դրական և աջակցող միջավայրի ստեղծելով:

Լոգոպեդը կարող է իրականացնել նաև համատեղ բաց դասեր մանկավարժական աշխատողների (դաստիարակ, հատուկ մանկավարժ) հետ՝ ավելի գործնական լուծումներ առաջարկելու նպատակով, որոնք իհարկե օգտակար կլինեն, ինչպես երեխայի հետ աշխատող մանկավարժների, այնպես էլ ծնողների համար, օրինակ՝

* ներկայացնել խոսքը խթանող վարժություններ և խաղեր, որոնք կարելի է կիրառել ինչպես խմբասենյակում, այնպես էլ տանը,
* ներկայացնել՝ ինչպես ճիշտ հաղորդակցվել խոսքի խանգարումներ ունեցող երեխայի հետ,
* ներկայացնել՝ ինչպես խրախուսել խմբային գործունեությունը և հաղորդակցությունը խմբասենյակում, տանը և այլն:

Համագործակցության շրջանակում լոգոպեդը կարևոր մասնակցություն է ցուցաբերում նաև ԿԶԱՊԿ-ի գնահատման և ԱՈՒԶՊ-ի մշակման գործընթացում: Այս աշխատանքներն իրենցից ներկայացնում են հետևյալ գործողությունները.

* մասնակցություն սանի ուսումնառության նկարագիր կազմելու գործընթացին
* մասնակցություն ԿԶԱՊԿ գնահատման գործընթացներին
* մասնակցություն ԱՈՒԶՊ-ի մշակմանը՝ ձայնի և խոսքի առանձնահատկությունների, հաղորդակցման հմտությունների, դժվարությունների վերաբերյալ տեղեկատվության տրամադրում,
* ԱՈՒԶՊ-ներում իրատեսական նպատակների սահմանում,
* մասնակցություն ԱՈՒԶՊ-ի արձանագրություն կազմելու գործընթացին
* մասնակցություն ԱՈՒԶՊ-ի ընթացիկ և տարեվերջյան գնահատման աշխատանքներին:

Ինչպես արդեն նշվել է, համագործակցությունը կարելի է բնորոշել որպես փոխադարձ աջակցման գործընթաց, ինչը արժեքավոր է թիմային աշխատանքում: Սա նշանակում է, որ մանկավարժական աշխատողները ևս նպաստում են լոգոպեդի աշխատանքի արդյունավետությանը:

Այսպիսով, խորհրդատվությունների ժամանակ կարևոր է ընդգծել լոգոպեդ-ծնող-մանկավարժ կապը՝ որպես փոխադարձ աջակցում ապահովող շղթա, քանի որ լոգոպեդական աշխատանքը պահանջում է շարունակականություն և համակարգվածություն: Լոգոպեդական պարապմունքների արդյունքները կայուն են դառնում միայն այն դեպքում, երբ պարապմունքների ընթացքում երեխայի ձեռք բերած հմտություններն ու կարողությունները ծնողներն ամրապնդում են տանը, իսկ մանկավարժները՝ խմբասենյակում: Այս տեսանկյունից առանձնահատուկ կարևոր են անհատական խորհրդատվությունները, որոնց ժամանակ լոգոպեդը պարզ և հասկանալի ձևով տրամադրում է ուղղորդումներ, մեխանիզմներ, ուղեցույցներ և գրավոր ցուցումներ, իսկ մանկավարժներին՝ նաև մեթոդական աջակցություն, օրինակ՝ ինչպես նպաստել երեխայի խոսքի զարգացմանը պարապմունքների ընթացքում, որպեսզի աջակցման գործընթացն ավելի լիարժեք և ամբողջական լինի: Լոգոպեդը գնահատում է ոչ միայն երեխայի խոսքի և հաղորդակցման հմտությունները, այլ դրանց ազդեցությունը նրա զարգացման վրա, հետևաբար նա համագործակցում է մանկավարժների հետ՝ ծրագրերը հարմարեցնելու ուղղուոթյամբ, որպեսզի ապահովի երեխայի զարգացումը բոլոր ոլորտներում: Կարևոր է, որ լոգոպեդը նախապես ծնողների հետ քննարկի և համաձայնեցնի երեխայի խոսքի և հաղորդակցման դժվարությունների հաղթահարմանն ուղղված աշխատանքները, ինչպես նաև պարբերաբար կապ հաստատի՝ դժվարություններն ու առաջընթացը քննարկելու համար: Անհատական խորհրդատվությունները կարևոր են նաև երեխայի լեզվական և մշակութային միջավայրը ուսումնասիրելու, հասկանալու համար, որպեսզի հետագա աշխատանքը կառուցվի երեխայի կարիքներին համապատասխան: Այսպիսով, ծնողների, մանկավարժների ակտիվ մասնակցությունը լոգոպեդական աշխատանքում անհրաժեշտ է երեխայի խոսքի և հաղորդակցական հմտությունների զարգացման համար: Լոգոպեդը, մանկավարժները և ծնողները պետք է աշխատեն միասին՝ երեխայի համար ստեղծելով խոսքային բարենպաստ միջավայր:

### **ՆԱԽԱԴՐՈՑԱԿԱՆ ՈՒՍՈՒՄՆԱԿԱՆ ՀԱՍՏԱՏՈՒԹՅԱՆ ԼՈԳՈՊԵԴԻ ՀԱՇՎԵՏՎՈՂԱԿԱՆՈՒԹՅՈՒՆ**

Նախադպրոցական ուսումնական հաստատության լոգոպեդն իր գործունեության ընթացքում տարեկան աշխատանքային ծրագրի հիման վրա կազմած, տարեկան աշխատանքային պլանում նախատեսված գործողությունների համաձայն, տարբեր ուղղություններով իրականացված գործողությունների վերաբերյալ տվյալ նախադպրոցական ուսումնական հաստատության ղեկավարությանը ներկայացնում է հաշվետվություն տվյալ ուսումնական տարվա ավարտին՝ օգոստոս ամսին (Ձև 5)։

Նախադպրոցական ուսումնական հաստատության լոգոպեդի հաշվետվությունն իր մեջ պարունակում է տեղեկատվություն լոգոպեդի տարեկան աշխատանքային ծրագրի շրջանակներում վերջինիս կողմից սովորողների, նրանց ծնողներ և հաստատության մանկավարժական և վարչական աշխատողների հետ իրականացնված աշխատանքների վերաբերյալ։

Հաշվետու ժամանակահատվածի համար լոգոպեդը ներկայացնում է վերոնշյալ բոլոր խմբերի հետ անհատական և/կամ խմբային ձևաչափով իրականացված դիտարկումների, գնահատումների, կանխարգելիչ, զարգացնող, շտկող և լուսավորչական աշխատանքների վերաբերյալ ինչպես թվային ցուցանիշներ, այնպես էլ բովանդակային մեկնաբանություն։

Հարկ է նշել, որ ելնելով անձնական տվյալների պաշտպանության սկզբունքից՝ նախադպրոցական ուսումնական հաստատության լոգոպեդն իր հաշվետվությունների մեջ չի ներառում և երրորդ անձին չի փոխանցում իր շահառուներին (սովորող, ծնող, մանկավարժական աշխատող) վերաբերող այնպիսի տեղեկություն, որը կարող է թույլ տալ ուղղակի կամ անուղղակի կերպով նույնականացնել տվյալ անձի ինքնությունը, բացառությամբ օրենքով սահմանված դեպքերի։

### **Ձևաթղթեր**

**Ձև 1**

**ՆԱԽԱԴՊՐՈՑԱԿԱՆ ՈՒՍՈՒՄՆԱԿԱՆ ՀԱՍՏԱՏՈՒԹՅԱՆ**

**ԼՈԳՈՊԵԴԻ ՏԱՐԵԿԱՆ ԱՇԽԱՏԱՆՔԱՅԻՆ ԾՐԱԳԻՐ**

|  |  |  |
| --- | --- | --- |
| Նախադպրոցական ուսումնական հաստատության լոգոպեդի տարեկան աշխատանքային ծրագրիը հիմք է հանդիսանում տարեկան աշխատանքային պլանի մշակման համար, որտեղ լոգոպեդը պլանավորում է յուրաքանչյուր ուղղությամբ իրականացվող գործողությունները, հստակեցվում է թիրախային խմբերը, աշխատանքների կազմակերպման ձևերը, անհրաժեշտ ռեսուրսները և գործողությունների կատարման ժամկետները: | | |
| **Աշխատանքի ուղղություններ** | **Իրականացվող գործողություններ** | **Կատարման ժամկետ** |
| **Նախապատրաստական աշխատանքներ և պլանավորում** | Ուսումնական տարվա գործողությունների պլանավորում` աշխատանքային պլանի և ժամանակացույցի կազմում: | Սեպտեմբերի 1-20-ը |
| **Սաների խոսքի և հաղորդակցման կարողություննե­րի և դժվարութ­յունների բացա­հայտում, առաջընթացի գնահատում** | Խմբի դիտարկում (կրտսեր, միջին, ավագ) տարբեր միջավայրերում | Ուսումնական տարվա սկզբին և ընթացքում |
| Սանի դիտարկում տարբեր միջավայրերում | Ուսումնական տարվա ընթացքում |
| **Խոսքի հետազոտություն** | Խոսքի և հաղորդակցման հմտությունների մանրամասն ուսումնասիրություն խոսքի հետազոտման քարտի միջոցով։ | Ուսումնական տարվա սկզբին և ընթացքում |
| **Կանխարգելիչ աշխատանքներ** | Խոսքային բարենպաստ միջավայրի կազմակերպմանը միտված միջոցառումներ։ | Ուսումնական տարվա ընթացքում |
| «Ռիսկի խմբի» երեխաների հայտնաբերում ու նրանց հետ կանխարգելիչ աշխատանքների իրականացում՝ խոսքային և հաղորդակցման դժվարությունների նվազեցման և կանխարգելման նպատակով: | Ուսումնական տարվա ընթացքում |
| Կանխարգելիչ աշխատանքներ՝ ուղղված սաների խոսքի և հաղորդակցման հմտությունների սահուն զարգացմանը: | Ուսումնական տարվա ընթացքում |
| **Շտկող աշխատանքներ** | Շտկողական աշխատանքներ՝ ուղղված սաների հաղորդակցմանը, խոսքային դժվարությունների հաղթահարմանը և բարելավմանը: | Ուսումնական տարվա ընթացքում |
| **Զարգացնող աշխատանքներ** | Զարգացնող աշխատանքներ՝ ուղղղված, սաների տարիքին համապատասխան խոսքի և բառապաշարի զարգացմանը: | Ուսումնական տարվա ընթացքում |
| **Անհատական ուսուցման և զարգացման պլանավորման գործընթաց** | Մասնակցություն կրթության և զարգացման առանձնահատուկ պայմանների կարիքի գնահատման գործընթացներին: | Սանի ԿԶԱՊԿ գնահատման դեպքերում |
| Մասնակցություն կրթության և զարգացման առանձնահատուկ պայմանների կարիք ունեցող սաների անհատական ուսուցման և զարգացման պլանների մշակմանը և շարունակական գնահատմանը։ | Սեպտեմբերի 1-20, յուրաքանչյուր ԿԶԱՊԿ գնահատման դեպքում |
| **Խորհրդատվություններ, իրազեկող և լուսավորչական աշխատանքներ** | Խորհրդատվություններ, իրազեկող և լուսավորչական աշխատանքներ վարչական և մանկավարժական աշխատողների համար։ | Ուսումնական տարվա ընթացքում` ըստ անհրաժեշտության |
| Խորհրդատվություններ, իրազեկող և լուսավորչական աշխատանքներ ծնողների կամ նրանց օրինական ներկայացուցիչների համար։ |
| **Փաստաթղթեր**, **հաշվետվություններ** | Իրականացված աշխատանքների վերաբերյալ հաշվետությունների կազմում: | Յուրաքանչյուր եռամսյակ և/կամ ուսումնական տարվա ավարտին |
| Սահմանված կարգով անհրաժեշտ փաստաթղթերի վարում։ | Ուսումնական տարվա ընթացքում |
| **Այլ աշխատանքներ** | Նախադպրոցական ուսումնական հաստատության կանոնադրությամբ, ներքին իրավական ակտերով և կարգապահական կանոններով սահմանված այլ աշխատանքներ: | Ուսումնական տարվա ընթացքում |

Ձև 2

**ՆԱԽԱԴՊՐՈՑԱԿԱՆ ՈՒՍՈՒՄՆԱԿԱՆ ՀԱՍՏԱՏՈՒԹՅԱՆ ԼՈԳՈՊԵԴԻ ՏԱՐԵԿԱՆ ԱՇԽԱՏԱՆՔԱՅԻՆ ՊԼԱՆ**

|  |  |  |  |  |
| --- | --- | --- | --- | --- |
| **Լոգոպեդ (անուն, ազգանուն)`** | | | | |
| **Ուսումնական տարի՝** | | | | |
| *Նախադպրոցական ուսումնական հաստատության սաների ընդհանուր թիվը՝* | | | | |
| *Կրթության առանձնահատուկ պայմանների կարիք ունեցող սովորողների թիվ՝* | | | | |
| **ՀՀ** | Աշխատանքի ուղղություն | Իրականացվող գործողություն | Ծառայություն ստացող | Կատարման ժամկետ |
|  | **Նախապատրաստական աշխատանքներ և պլանավորում** |  |  |  |
|  |  |  |
|  | **Սաների խոսքի և հաղորդակցման կարողություննե­րի և դժվարութ­յունների բացա­հայտում, առաջընթացի գնահատում** |  |  |  |
|  |
|  |
|  | **Խոսքի հետազոտություն** |  |  |  |
|  |
|  |
|  | **Կանխարգելիչ աշխատանքներ** |  |  |  |
|  |
|  |
|  | **Շտկող աշխատանքներ** |  |  |  |
|  |
|  |
|  | **Զարգացնող աշխատանքներ** |  |  |  |
|  |
|  |
|  | **Անհատական ուսուցման և զարգացման պլանավորման գործընթաց** |  |  |  |
|  |
|  |
|  | **Խորհրդատվություններ** |  |  |  |
|  |
|  |
|  | **Իրազեկող և լուսավորչական աշխատանքներ** |  |  |  |
|  |
|  |
|  | **Այլ աշխատանքներ** |  |  |  |
|  |
|  |
|  |  | Իրականացվող գործողություն | Կատարման ժամկետ | |
|  | **Փաստաթղթավորում և հաշվետվողականություն** |  |  | |
|  |
|  |

Ձև 3

**ԽՈՍՔԻ ՀԵՏԱԶՈՏՄԱՆ ՔԱՐՏ**

**Անուն, հայրանուն, ազգանուն՝** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Ծննդյան օր, ամիս, տարի՝** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Ուսումնական հաստատություն`** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Խումբ**՝\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Հետազոտման օր, ամիս, տարի՝**\_\_\_\_\_\_/\_\_\_\_\_\_/\_\_\_\_\_\_

1. **Խոսքի զարգացման պատմություն**

* Գղգղանք \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Թոթովանք \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Առաջին բառեր, արտահայտություններ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Ընդհատվել է արդյո՞ք երեխայի խոսքի զարգացումը, եթե այո՝ ապա երբ և ինչ պատճառով\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Ե՞րբ է նկատվել խոսքի խանգարումը \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Նկարագրեք երեխայի խոսքը ներկա պահին \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

* Նշեք երեխայի խոսքային միջավայրը \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Ստացե՞լ է լոգոպեդական ծառայություն / ե՞րբ, որքա՞ն ժամանակ/ \_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Խոսքի հետազոտություն**

* Խաղային գործունեություն \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Լսողություն \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Աչքի կոնտակտ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Ժեստեր \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Այլընտրանքային հաղորդակցում \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Արտաբերական ապարատ**

* Շրթունքներ- քիչ շարժուն, շարժուն, առանձնահատկություններ չկան (ընդգծել)
* Ատամներ- խոշոր, մանր, հեռու դասավորված, ավելորդ ատամներ, ծուռ, փոխում է ատամները, առանձնահատկություններ չկան (ընդգծել)
* Կծվածք - Ունի կծվածքի հետ կապված խնդիրներ (պրոգնատիա, պրոգենիա)՝ ուղիղ բաց, թեք բաց, առանձնահատկություններ չկան (ընդգծել)
* Կոշտ քիմք – բարձր, ցածր, նեղ, ճեղքվածքով, առանձնահատկություններ չկան (ընդգծել)
* Փափուկ քիմք - կարճ, կախված աջից, ձախից, սակավաշարժ, ճեղքվածքով, առանձնահատկություններ չկան (ընդգծել)
* Լեզու – մեծ, փոքր, նեղ, կարճ, սանձիկով, առանձնահատկություններ չկան (ընդգծել)
* Սանձիկ- սերտաճած, կարճ, վիրահատված, առանձնահատկություններ չկան (ընդգծել)
* Լեզվի շարժումներ-սահմանափակ, լեզուն դժվարությամբ է տեղավորվում կամ չի տեղավորվում բերանի խոռոչում, առանձնահատկություններ չկան (ընդգծել)
* Արտաբերական դիրքը պահելու կարողություն - խանգարված է, խանգարված չէ (ընդգծել)
* Արտաբերական դիրքերի փոխարկում - դանդաղ է, դժվարացած է, խանգարված է, խանգարված չէ (ընդգծել)
* Թքահոսություն-թույլ արտահայտված, ուժեղ արտահայտված, առանձնահատկություններ չկան (ընդգծել)

**Ձայնի և շնչառության առանձնահատկությունները**

* Ձայնի ուժգնություն - բարձր, ցածր, թույլ, խանգարված չէ (ընդգծել)
* Ձայնի երանգ - խռպոտ, ռնգային, խուլ, խանգարված չէ (ընդգծել)
* Առոգանություն - մոնոտոն, ունի որոշակի առանձանահատկություններ, խանգարված չէ (ընդգծել)
* Մեղեդայնություն - ունի որոշակի առանձանահատկություններ, խանգարված չէ (ընդգծել)
* Շնչառություն - մակերեսային, կրծքային, ստոծանային, անրակային: Խոսելիս արտաշնչում է կցկտուր, ներշնչում է կցկտուր, առանձնահատկություններ չկան (ընդգծել)

**Խոսքի առանձնահատկություններ**

* Խոսքային ստերիոտիպեր - առկա է, առկա չէ( ընդգծել)
* Էխոլալիաներ-առկա է, առկա չէ (ընդգծել)
* Խոսքը որպես հաղորդակցման միջոց - օգտագործում է, չի օգտագործում (ընդգծել)
* Տեմպ և ռիթմ - արագ, դանդաղ, վանկատված, կմկմոցներ, խանգարված չէ (ընդգծել)
* Ջղաձգումներ - արտաբերական, շնչառական, ձայնային, ջղաձգումներ առկա չեն (ընդգծել)

**Խոսքի իմաստային ընկալում**

* Պարզ խոսքային հրահանգների ընկալում- ընկալում է միանգամից, կրկնության կարիք է զգացվում, չի ընկալում (ընդգծել)
* Բարդ խոսքային հրահանգների ընկալում- ընկալում է միանգամից, կրկնության կարիք է զգացվում, չի ընկալում (ընդգծել)
* Առարկաների և դրանց պատկերների անվանումների ընկալում \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Գործողությունների ընկալում \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Նկարների շարքի իմաստի ընկալում \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Պարզ սյուժեի ընկալում \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Բարդ սյուժեի ընկալում \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Կապակցված խոսք**

* Հնչարտաբերում

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | Բացակայում է | Աղավաղում է | Փոխարինում է | Շփոթւմ է |  | Բացակայում է | Աղավաղում է | Փոխարինում է | Շփոթւմ է |  | Բացակայում է | Աղավաղում է | Փոխարինում է | Շփոթւմ է |  | Բացակայում է | Աղավաղում է | Փոխարինում է | Շփոթւմ է |  | Բացակայում է | Աղավաղում է | Փոխարինում է | Շփոթւմ է |  | Բացակայում է | Աղավաղում է | Փոխարինում է | Շփոթւմ է |
| ա |  |  |  |  | մ |  |  |  |  | փ |  |  |  |  | հ |  |  |  |  | զ |  |  |  |  | չ |  |  |  |  |
| օ |  |  |  |  | ն |  |  |  |  | գ |  |  |  |  | յ |  |  |  |  | ձ |  |  |  |  | ջ |  |  |  |  |
| ի |  |  |  |  | վ |  |  |  |  | կ |  |  |  |  | դ |  |  |  |  | ծ |  |  |  |  | ճ |  |  |  |  |
| ու |  |  |  |  | ֆ |  |  |  |  | ք |  |  |  |  | տ |  |  |  |  | ց |  |  |  |  | ռ |  |  |  |  |
| է |  |  |  |  | բ |  |  |  |  | ղ |  |  |  |  | թ |  |  |  |  | շ |  |  |  |  | լ |  |  |  |  |
| ը |  |  |  |  | պ |  |  |  |  | խ |  |  |  |  | ս |  |  |  |  | ժ |  |  |  |  | ր |  |  |  |  |

* Հնչույթային գործընթացներ

Վերլուծություն, hամադրություն, տարբերակում (oրինակ՝ թվարկել բառեր, որոնք սկսվում են միևնույն հնչյունով, որոշել արտասանված բառերի առաջին հնչյունները, համադրել միևնույն հնչյունով սկսվող առարկաների պատկերները և այլն)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

* Բառի վանկային կառույցներ\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Բառապաշար. համապատասխանում է տարիքին, աղքատ է, խիստ սահմանափակ է (ընդգծել, նկարագրել) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

* Խոսքի բառաքերականական, շարահյուսական կառույցներ \_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

* Բարդ բառերով նախադասությունների կրկնում \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Տրված բառերով նախադասությունների կազմում \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Շարունակել լսած միտքը առնվազն 1 բառով \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Սյուժեի վերարտադրում \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Հերթագայող նկարների հիման վրա պատմության կազմում \_\_\_\_\_\_\_\_\_\_\_\_\_\_\_\_\_\_\_\_\_\_
* Երկխոսություն \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Գրավոր խոսք[[11]](#footnote-11)\***

Վաղ ընթերցանություն և վաղ գրաճանաչություն

* Գործողությունների կատարում գրենական պիտույքներով \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Որոշ տառապատկերների ճանաչում \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Տպագիր խոսքի հիմնական սկզբունքների ընկալում (գիրքը կարդում են ձախից աջ, վերևից ներքև, և այլն) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Խոշոր և մանր շարժունակություն**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Խոսքի հետազոտման արդյունքներ**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Լոգոպեդ -----------------------------------------

Ստորագրություն ------------------------------ «-------»------20 թ

**Ձև 4**

**ԼՈԳՈՊԵԴԻ** **ԿՈՂՄԻՑ ԻՐԱԿԱՆԱՑՎՈՂ ԳՈՐԾՈՂՈՒԹՅՈՒՆՆԵՐԻ ՊԼԱՆ[[12]](#footnote-12)**

**Նախադպրոցական ուսումնական հաստատություն՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Լոգոպեդ` \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

անուն, ազգանուն

|  |  |  |  |  |
| --- | --- | --- | --- | --- |
| **Ամսաթիվ** | **Գործողության բնույթը (կանխարգելող, զարգացնող, շտկող, խորհրդատվական, իրազեկման և այլ) և/կամ թեման և նպատակը** | **Ծառայություն ստացողի անուն, ազգանուն կամ խումբը, ծնող, մանկավարժական աշխատող, վարչակազմ** | **Աշխատանքի ձևաչափը (խմբային, անհատական)** | **Իրականացվել է/ չի իրականացվել** |
| **1** | **2** | **3** | **4** | **5** |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

**Ձև 5**

Ստորև ներկայացված է նախադպրոցական ուսումնական հաստատության

լոգոպեդի հաշվետվության օրինակելի ձևը

**ՀԱՇՎԵՏՎՈՒԹՅՈՒՆ**

ՆԱԽԱԴՊՐՈՑԱԿԱՆ ՈՒՍՈՒՄՆԱԿԱՆ ՀԱՍՏԱՏՈՒԹՅԱՆ ԼՈԳՈՊԵԴԻ ԿՈՂՄԻՑ ԻՐԱԿԱՆԱՆԱՑՎԱԾ ԱՇԽԱՏԱՆՔՆԵՐԻ

**(2025թ․ սեպտեմբեր-օգոստոս)**

Նախադպրոցական ուսումնական հաստատության անվանում \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Լոգոպեդի անուն ազգանուն \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ընդհանրական տեղեկատվություն՝

* *Նախադպրոցական ուսումնական հաստատությունում սովորողների ընդհանուր թիվը \_\_\_\_\_\_\_\_\_\_*
* *Կրթության առանձնահատուկ պայմանների կարիք ունեցող սովորողների թիվ \_\_\_\_\_\_\_\_\_\_\_\_\_\_\_\_\_*

|  |  |  |  |  |  |  |
| --- | --- | --- | --- | --- | --- | --- |
| **ՀՀ** | **Աշխատանքի ուղղություններն ըստ գործունեության ձևի** | **Իրականացվող գործողություններ** | **Գնահատման ցուցանիշ, չափման միավոր** | **Տարեկան պլանավորման ցուցանիշ/ Փաստացի կատարված**  **ցուցանիչ** | | **Մեկնաբանություն** (մանրամասնել գործողություն­ները, օրինակ, եթե խորհրդատ­վութ­յուն է՝ ինչ թեմայով է իրակա­նացվ­ել, եթե դիտարկում է, ապա, որ խմբերում է իրականացվել) |
|  | 1 | 2 | 3 | 4 | 5 | 6 |
| 1․ | Սաների խոսքի և հաղորդակցման կարողություննե­րի և դժվարութ­յունների բացա­հայտում, առաջընթացի գնահատում | Խմբի դիտարկում (կրտսեր, միջին, ավագ) տարբեր միջավայրերում | Դիտարկումների քանակ, հատ |  |  |  |
| Սանի դիտարկում տարբեր միջավայրերում | Դիտարկումների քանակ, հատ |  |  |  |
| Սաների քանակ, անձ |  |  |
| Խոսքի հետազոտություն | Խոսքի և հաղորդակցման հմտությունների մանրամասն ուսումնասիրություն խոսքի հետազոտման քարտի միջոցով։ | Հետազոտված սաների քանակ, անձ |  |  |  |
| 2. | Կանխարգելիչ աշխատանքներ | Խոսքային բարենպաստ միջավայրի կազմակերպմանը միտված միջոցառումներ։ | Իրականացված միջոցառումների քանակ, հատ |  |  |  |
| «Ռիսկի խմբի» գտնվող երեխաների հայտնաբերմանն ուղղված միջոցառումներ: | Իրականացված միջոցառումների քանակ, հատ |  |  |  |
| Կանխարգելիչ աշխատանքներ՝ ուղղված սաների խոսքի և հաղորդակցման հմտությունների սահուն զարգացմանը: | Իրականացված միջոցառումների քանակ, հատ |  |  |  |
| 3. | Շտկող, զագացնող աշխատանքներ | Անհատական աշխատանքներ ուղղված սաների խոսքի և հաղորդակցման դժվարությունների հաղթահարմանը և բարելավմանը: | Աջակցություն ստացող սաների քանակ, անձ |  |  |  |
| Խմբային աշխատանքներ՝ ուղղված սաների խոսքի և հաղորդակցման հմտությունների զարգացմանը: | Աջակցություն ստացող սաների քանակ, անձ |  |  |  |
| 4. | Անհատական ուսուցման և զարգացման պլանավորման գործընթաց | Մասնակցություն կրթության և զարգացման առանձնահատուկ պայմանների կարիք ունեցող սաների անհատական ուսուցման և զարգացման պլանների մշակմանը և շարունակական գնահատմանը։ | Մասնակցության քանակ, հատ |  |  |  |
| 5. | Խորհրդատվություններ | Վարչական և մանկավարժական աշխատողների համար։ | Խորհրդատվությունների քանակ, հատ |  |  |  |
| Խորհրդատվություն ստացած անձանց քանակ, անձ |  |  |
| Շնողների կամ նրանց օրինական ներկայացուցիչների համար։ | Խորհրդատվությունների քանակ, հատ |  |  |  |
| Խորհրդատվություն ստացած անձանց քանակ, անձ |  |  |
|  | Իրազեկում և լուսավորչական աշխատանքներ | Վարչական և մանկավարժական աշխատողների համար։ | Իրականացված միջոցառումների քանակ, հատ |  |  |  |
| Միջոցառումներին մասնակցած անձանց քանակ, անձ |
| Ծնողների կամ նրանց օրինական ներկայացուցիչների համար։ | Իրականացված միջոցառումների քանակ, հատ |
| Միջոցառումներին մասնակցած անձանց քանակ, անձ |
| 6․ | Այլ աշխատանքներ[[13]](#footnote-13)\* |  |  |  |  |  |

### **Հավելվածներ**

**Հավելված 1**

**ՀԱՍՏԱՏՈՒԹՅԱՆ ՀԱՏՈՒԿ ՄԱՆԿԱՎԱՐԺԻ (ԼՈԳՈՊԵԴ, ՍՈՒՐԴՈՄԱՆԿԱՎԱՐԺ, ՏԻՖԼՈՄԱՆԿԱՎԱՐԺ, ՕԼԻԳՈՖՐԵՆՈՄԱՆԿԱՎԱՐԺ) ՊԱՇՏՈՆԻ ՆԿԱՐԱԳԻՐ**

Աշխատանքային լիազորություններ և պարտականություններ`

1) մասնակցում է կրթության և զարգացման առանձնահատուկ պայմանների կարիք ունեցող սաների անհատական զարգացման պլանի մշակմանը` հաշվի առնելով զարգացման առանձնահատկությունները.

2) բացահայտում է կրթության և զարգացման առանձնահատուկ պայմանների կարիք ունեցող սաներին, նրանց հետ տանում է շտկողական, զարգացնող աշխատանքներ.

3) անցկացնում է խմբային և անհատական պարապմունքներ՝ ուղղված սաների զարգացման շեղումների շտկմանը, վերականգնողական ֆունկցիաներին.

4) դաստիարակների հետ անցկացնում է պարապմունքների լսումներ և մասնակցում պարապմունքների.

5) իր աշխատանքում հիմնվում է համապատասխան մասնագետների հետազոտական տվյալների վրա՝ մշտական կապ պահելով ուսումնական հաստատության բուժաշխատողների հետ.

6) կազմակերպում, իրականացնում է ուսումնաշտկողական աշխատանքներ` կրթության և զարգացման առանձնահատուկ պայմանների կարիք ունեցող սաների հետ.

7) հետազոտում և գնահատում է սաների ֆիզիկական և մտավոր խնդիրների արտահայտված աստիճանը.

8) աջակցում է պարապմունքների համար խմբերի կահավորմանը` հաշվի առնելով սաների հոգեֆիզիկական վիճակը.

9) խմբային ու անհատական պարապմունքները անցկացնում է` նպատակ ունենալով ուղղել շեղումները, վերականգնել կանխարգելված գործողությունները.

10) սերտորեն համագործակցում է այլ մասնագետների հետ.

11) զարգացման շեղումներ ունեցող սաների հետ հատուկ մեթոդներով և եղանակներով աշխատանքներ կազմակերպելու նպատակով մասնագիտական խորհուրդներ է տալիս մանկավարժներին, ծնողներին(օրինական ներկայացուցիչներին).

12) ակտիվ մասնակցում է կրթական գործընթացին` ուղղված սաների խնդիրների կանխարգելմանը, շտկմանը.

13) աշխատանքի ընթացքում նախադպրոցական կրթության պետական կրթական չափորոշիչների շրջանակներում կիրառում է տարաբնույթ ձևեր, մեթոդներ ու հնարներ.

14) սահմանված կարգով վարում է անհրաժեշտ փաստաթղթերը.

16. Նախադպրոցական ուսումնական հաստատության հատուկ մանկավարժի պաշտոնը զբաղեցնողը պետք է՝

1) տիրապետի համակարգչով և ժամանակակից այլ տեխնիկայով աշխատելու հմտություններին.

2) իմանա ստորև նշված նորմատիվ իրավական ակտերի այն դրույթները, որոնք վերաբերում են կրթության բնագավառին, կանոնակարգում են պաշտոնի նկարագրով ամրագրված լիազորությունները`

ա. Հայաստանի Հանրապետության Սահմանադրությունը, «Կրթության մասին», «Հանրակրթության մասին», «Նախադպրոցական կրթության մասի», «Լեզվի մասին», «Երեխայի իրավունքների մասին», «Պետական ոչ առևտրային կազմակերպությունների մասին», «Լիցենզավորման մասին» օրենքները, Հայաստանի Հանրապետության աշխատանքային օրենսգիրքը, «Նախադպրոցական ուսումնական հաստատության օրինակելի կանոնադրությունը», Նախադպրոցական կրթության պետական կրթական չափորոշիչը, կրթության պետական կառավարման լիազորված մարմնի համապատասխան նորմատիվ իրավական ակտերը.

բ. հատուկ մանկավարժության տեսության և մեթոդիկայի, հոգեբանության, տարիքային ֆիզիոլոգիայի հիմունքները:

17. Որակավորման պահանջները` հաստատության հատուկ մանկավարժի պաշտոնն զբաղեցնողը պետք է ունենա բարձրագույն մասնագիտական կրթություն` համապատասխան որակավորմամբ:

**Հավելված 2**

**Խոսքի և հաղորդակցման ոլորտի զարգացման տարիքային առանձնահատկությունները[[14]](#footnote-14)**

***Մսուրային խումբ 0-ից մինչև 2 տարեկաններ***

* *Աչքերի կոնտակտի առկայություն և տևողություն*
* *Ժեստերի և դիմախաղի օգտագործում*
* *Ձայնարկումների բնույթ և հաճախականություն*
* *Առաջին բառերի ի հայտ գալը*
* *Մեծահասակների խոսքին արձագանքելու ձևերը*

***Կրտսեր առաջին խումբ՝ 2-ից մինչև 3 տարեկաններ***

* *Սկսում է հասկանալ գործողություն ցույց տվող բառերը, օրինակ` ուտել, քնել և այլն (2 տ.)։*
* *Հասկանում է բառերի իմաստն ու պատասխանում, օրինակ՝ «Ինչով ես տեսնում», «Ինչով ես ուտում» և այլն:*
* *Հասկանում է պարզ «ով», «ինչ» և «որտեղ» հարցերը:*
* *Ճանաչում է հաճախ կիրառվող առարկաների անուններն ու նկարները:*
* *Գիտի որոշ հատկանիշ ցույց տվող բառեր (փոքրիկ տիկնիկ, մեծ գնդակ)։*
* *3 տարեկանում ցույց է տալիս տարածական հասկացությունների ըմբռնումը, ինչպիսիք են «վրա», «տակ», «առջև», «հետևում»:*
* *Կատարում է մեծահասակի պարզ հրահանգները:*
* *Կարող է լսել և հիշել պարզ պատմություններ նկարներով:*
* 2 *տարեկանները սովորաբար օգտագործում են 2 կամ 3 բառից կազմված նախադասություններ:*
* *3 տարեկան երեխաներն օգտագործում են 4 կամ 5 բառից կազմված նախադասությունները։*
* *Շատ հարցեր են տալիս, քանի որ ցանկանում են պարզել իրերի անվանումը և նոր բառեր սովորել:*
* *2 տարեկան երեխաները կրճատ են արտաբերում ավելի երկար բառերը։*
* *3 տարեկան երեխաներն ունեն մոտավորապես 300 բառի բառապաշար:*
* *Կրկնում է առաջարկված պարզ բառերը՝ ճիշտ արտաբերելով հնչյունները:*

***Կրտսեր երկրորդ խումբ՝ 3-ից մինչև 4 տարեկաններ***

* *4 տարեկանում երեխաները լսում են ավելի երկար պատմություններ, հեքիաթներ և պատասխանում են նոր լսած պատմության վերաբերյալ հարցերին:*
* *Ունեեն ավելի քան 1000 բառի բառապաշար:*
* *Ճանաչում է ժամանակը բոլոր նկարներում (առավոտ, ցերեկ, գիշեր)։*
* *Հասկանում և օգտագործում է «այս», «այն», «այնտեղ», «այստեղ» բառերը:*
* *Հաճախ օգտագործում են «ինչու», «որտեղ» և «ինչ» բառերը:*
* *Նկարագրում են արդեն տեղի ունեցած իրադարձությունները:*
* *Պատմում է սեփական փորձառության մասին 2-3 նախադասությամբ:*
* *Կրկնում է առաջարկված բառերը` ճիշտ արտաբերելով հնչյունների մեծ մասը:*
* *Զրուցում է մեծահասակի* հետ` պատասխանելով առնվազն 3-4 պարզ հարցերի:

***Միջին խումբ՝ 4-ից մինչև 5 տարեկաններ***

* *Հասկանում են և կատարում մեծահասակների 2-3 քայլից բաղկացած հրահանգները։*
* *Հասկանում են ներկա և անցյալ ժամանակները:*
* *Հասկանում են այնպիսի հասկացություններ, ինչպիսիք են՝ «առաջինը», «վերջինը», «կարող է», «գուցե», «վերևում», «միջևում» և այլն:*
* *Հասկանում են այնպիսի նախադասություններ, ինչպիսիք են՝ «նախ, մենք գնում ենք խոհանոց, հետո՝ այգի»:*
* *Հասկանանում և կիրառում են գոյականի եզակի և հոգնակի թիվը։*
* *Օգտագործում են լավ ձևավորված 4-5 բառային նախադասություններ:*
* *Կարող է ինքնուրույն պատմել պատմությունը:*
* *Հակված է մարմնի կեցվածքով և ժեստերով ներկայացնել այն, ինչ ասվում է պատմության մեջ:*
* *Արտահայտվում է՝ սպասելով իր հերթին շատ ավելի երկար խոսակցություններում:*
* *Ավարտում է նախադասության միտքը:*
* *Վերապատմում է լսած պատմությունը/հեքիաթը:*
* *Երեք-չորս նկարների միջոցով կազմում է փոքրիկ պատմվածք:*
* *Պատմում է իր զգացմունքների/ զգացողությունների մասին` հիմնավորելով դրանք:*
* *Մասնակցում է համատեղ պլաններ կազմելուն և խնդիրներ լուծելուն:*
* *Դերային խաղերի ժամանակ փոխում է ձայնի ինտոնացիան դերին համապատասխան։*

***Ավագ խումբ՝ 5-ից մինչև 6 տարեկաններ***

* *5 կամ 6 տարեկանում երեխաներն ավելի լավ են հաղորդակցվում, օրինակ՝ մասնակցում են քննարկումներին և կարծիք են հայտնում:*
* *Նոր բառեր սովորելու համար ավելի քիչ են հիմնվում նկարների և առարկաների վրա:*
* *Գիտեն, որ որոշ բառեր կարող են տարբեր նշանակություն ունենալ։*
* *Գիտակցում է, որ հաղորդակցվելով կարող է վիճել կամ համոզել:*
* *Հասկանում է ավելի շատ տարածական և ժամանակային հասկացություններ՝ հեռու, մոտ, բարձր, ցածր, կեսօր, երեկո, երեկ, այսօր և այլն:*
* *Նկարագրում է առարկաների և երևույթների նմանությունները և տարբերությունները:*
* *Արտահայտում է իր ունեցած գիտելիքները և կապ է ստեղծում նոր լսածի և սովորածի հետ:*

1. Ճիշտ պատասխանը միայն մեկն է [↑](#footnote-ref-1)
2. \* Նախադպրոցական ուսումնական հաստատության տեսակները սահմանվում են նախադպրոցական ուսումնական հաստատության օրինակելի կանոնադրությամբ, որը հաստատում է Հայաստանի Հանրապետության կառավարությունը։ [↑](#footnote-ref-2)
3. ՀՀ կառավարության 2021 թվականի ապրիլի 8-ի N 515-Ն որոշում Նախադպրոցական ուսումնական հաստատության օրինակելի կանոնադրությունը հաստատելու մասին [↑](#footnote-ref-3)
4. ԼՈԳՈՊԵԴԻԱՆ ԳՈՐԾՆԱԿԱՆՈՒՄ / Ա.Վ. Ավագյան և ուրիշ.-Եր.: Ասողիկ, 2017.- 76 էջ: [↑](#footnote-ref-4)
5. ԼՈԳՈՊԵԴԻԱՆ ԳՈՐԾՆԱԿԱՆՈՒՄ / Ա.Վ. Ավագյան և ուրիշ.-Եր.: Ասողիկ, 2017.- 76 էջ: [↑](#footnote-ref-5)
6. Методика развития речи и обучения родному языку дошкольников" (2020) - Глава 3: "Создание речевой среды в ДОУ", Алексеева М.М., Яшина В.И. [↑](#footnote-ref-6)
7. Методические рекомендации по оснащению развивающей предметно-пространственной среды в дошкольных образовательных организациях в соответствии с федеральным государственным образовательным стандартом дошкольного образования [Текст] / Авторский коллектив О.Н. Бершанская, Е.С. Ефремова, Л.И. Жербанова, Т.И. Шатунова. - Киров: ИРО Кировской области, 2021. - 91 с. [↑](#footnote-ref-7)
8. Ушакова О.С. - "Развитие речи дошкольников" (2019), Раздел "Организация речевой среды"

   Morrow, Lesley Mandel - "Literacy Development in the Early Years" (2020), Part II: "Creating Supportive Language Environments" [↑](#footnote-ref-8)
9. Логопедия, Волкова Л.С., 2006.

   Risk Factors for Speech-Language Pathologies in Children, Daniela Regina Molini-Avejonas, Laís Vignati Ferreira and Cibelle Albuquerque de La Higuera Amato, 2017 [↑](#footnote-ref-9)
10. Логопедия, Волкова Л.С., 2006. [↑](#footnote-ref-10)
11. \* Կիրառելի է միայն ավագ խմբերի համար [↑](#footnote-ref-11)
12. Ինչպես սաների, այնպես էլ ծնողների, մանկավարժական աշխատողների և վարչակազմի հետ իրականացվող անհատական ու խմբային բոլոր տիպի աշխատանքներն իրականացման փուլում գրանցվում են «Լոգոպեդի կողմից իրականացվող գործողությունների պլան»-ում (Ձև 4)։ [↑](#footnote-ref-12)
13. \* Այլ աշխատանքներ տողի 3-րդ սյունակում հաստատության լոգոպեդը սահմանում իր կողմից իրականացվող գործողությունները, իսկ 4-րդ սյունակում գնահատման ցուցանիշ, չափման միավորը։ [↑](#footnote-ref-13)
14. Curriculum in Early Childhood Care and Education. Curriculum in early childhood provides a guide for ECCE teachers, 2020, 134 p.

    ԻՆՉՊԵՍ ԽԹԱՆԵԼ ՆԵՐԱՌՈՒՄԸ ՆԱԽԱԴՊՐՈՑԱԿԱՆ ՈՒՍՈՒՄՆԱԿԱՆ ՀԱՍՏԱՏՈՒԹՅՈՒՆՈՒՄ ՄԵԹՈԴԱԿԱՆ ՈՒՂԵՑՈՒՅՑ

    Guide to Communication Milestones, Janet R. Lanza, Lynn K. Flahive, 2012, 24 p.

    https://www.gov.wales/sites/default/files/publications/2021-06/help-for-practitioners-stages-of-speech-and-language-development.pdf [↑](#footnote-ref-14)